Тақдимот чоғида ўзбек халқининг ноёб тарихий-маданий мероси ҳамда урф-одат ва анъаналари, мамлакатимизнинг бой табиий ва сайёҳлик имкониятлари мулоқотларнинг асосий мавзуси бўлди.\nРеспубликамиз сайёҳлик салоҳиятини янада ривожлантириш ҳамда ноёб меъморий ёдгорликларни таъмирлаш юзасидан Ўзбекистон ҳукумати томонидан амалга оширилаётган кенг қамровли чора-тадбирлар тўғрисидаги батафсил маълумотлар тадбир иштирокчилари эътиборига ҳавола қилинди.\nТақдимот маросимида сўзга чиққан “CATAI” сайёҳлик компаниясининг савдо ишлари бўйича директори Эстер Гонсалес Ўзбекистон миллий анъана ва изчил ривожланиш бири-бири билан уйғунлашиб кетган мамлакат ҳисобланишини қайд этди. Самарқанд, Бухоро, Хива ҳамда Шаҳрисабз сингари шаҳарлардаги кўпгина тарихий-меъморий ёдгорликлар ЮНЕСКО Умумжаҳон мероси рўйхатига киритилгани, бу эса республиканинг жаҳон сайёҳлик бозорида катта обрў-эътиборга эга эканлигидан далолат беришини алоҳида таъкидлади.\n— Ўзбекистон цивилизациялар бешиги ҳисобланади, — деди “Irbis Viajes” сайёҳлик компанияси вакили Луис Мартинес. — Ўзбек халқининг очиқкўнгиллиги ва меҳмондўстлиги мамлакатингизга келган сайёҳларда унутилмас таассуротлар қолдирмоқда. Ўтган йили БМТ Жаҳон сайёҳлик ташкилоти Ижроия кенгашининг 99-сессияси Самарқандда муваффақиятли ўтгани ҳам Ўзбекистоннинг сайёҳлик соҳасидаги салмоқли ютуқларининг алоҳида эътирофи бўлди.\nЎз навбатида, “Apetece Viajar” компанияси директори Палома де Леон ўзбек халқининг маданияти, миллий ошхонаси ва кўп асрлик анъаналари жаҳон сайёҳларининг эътиборини жалб қилаётган омиллардан саналишини айтди. У ўзи раҳбарлик қилаётган фирма томонидан Ўзбекистон бўйлаб уюштириладиган саёҳатларда испаниялик сайёҳларнинг сонини ошириш режалаштирилаётганини ҳам маълум қилди.\nМазкур рукндаги бошқа мақолалар: « Тадқиқот ва тараққиёт\tГаздан оқилона фойдаланиш — фаровонлик гарови »


Маданият кунлари – маънавият кўприклари\nТУРКИСТОНДА ЖАМБИЛ ВИЛОЯТИНИНГ МАДАНИЯТ КУНЛАРИ ЎТДИ\nТуркистонда Жамбил вилоятидан маънавий-маданий карвон келди. Жамбил вилоятининг “Буюк Ипак йўли. Тарих қаъридан – туркийлар бешигига” карвонини Туркистон вилояти ҳокими Ўмирзақ Шўкеев ва туркистонликлар кенг қулоч ёйиб кутиб олдилар.\nКарвонни бошлаган Жамбил вилояти ҳокими Бердибек Сапарбаев Туркистон ва Таразнинг биродар шаҳарлар эканлигини таъкидлади.\n– Қадим тарихга эга Туркистон ва Тараз шаҳарлари элимиз тараққиётига муносиб ҳисса қўшиб келади. Бундан 25 йил муқаддам Элбоши Нурсултан\nАбишули “менинг энг асосий орзу-мақсадларимдан бири – Туркистонни нафақат туркий халқлар, балки мусулмонларнинг маънавий марказига айлантириш”, деган эди. Мана, 2-3 йил мобайнида Туркистоннинг гуллаб-яшнаётганига гувоҳ бўляпмиз. Минтақа тараққиётига Президентимиз Қасим-Жўмарт Кемелеулининг қўллови беқиёс. Туркистон – менга қадрдон шаҳар. Шу ерда меҳнат қилганим боис, шаҳарга қалбим яқин. Туркистоннинг чирой очаётганини кўриб, дилинг яйрайди. Сабаби, қозоқ эли учун ушбу шаҳарнинг аҳамияти беқиёс. Бугунги кунгача Жамбил вилояти Туркистонга битта иншоотни туҳфа этган эди. Биз бугун Туркистоннинг маънавиятига ўз ҳиссамизни қўшайлик, фуқаролари ва меҳмонларига хушкайфият тақдим этиш мақсадида махсус карвон билан келдик, – дея қадим шаҳарнинг равнақ топишида Ўмирзақ Естайулининг ташкилотчилик маҳорати юксак эканлигини ҳам таъкидлади:\n– Туркистон вилояти ҳокими Ўмирзақ Шўкеев “Элбоши Нурсултан Назарбаев Туркистонни ривожлантираман, халқаро миқёсда номини машҳур қилиб, тарихий адолатни ўрнатаман, дерди. У ушбу буюк мақсад амалга ошиб, тарихий адолат қарор топади, дерди. Ана шу мақсад амалга ошиб, бугун Туркистон янгиланиш даврини бошидан кечирмоқда. Мана, бугун янги қиёфадаги Туркистонга қўшни Жамбил вилоятидан карвон келди. Бундан жуда мамнунмиз. Бердибек Машбекули билан Ҳукуматда учрашганимизда Туркистонга дастлаб Жамбил вилояти вакиллари бориб, маданий кунларини ўтказиши кераклигини айтган эди. Ушбу ташаббус амалга ошди. Ўзи ҳам Туркистоннинг 1500 йиллигини ўтказишда муносиб ҳисса қўшган инсон. Жамбил вилояти туҳфа этган “Ташриф маркази” бугунги кунда сайёҳларга сифатли хизмат кўрсатмоқда. Албатта, қурилиш давом этаверади, бинолар қад кўтараверади. Бироқ уларнинг барчаси ўз мазмун-моҳиятига эга бўлиши керак. Ҳозир пандемияга қарамай, элнинг маънавиятини юксалтирадиган тадбирлар тез-тез ўтказиб турилиши лозим. Бугун муқаддас заминга ташриф буюрган жамбилликларга миннатдорлигимни билдираман, – деди.\nТуя ва от карвони билан келган жамбилликлар маданий кунларга алоҳида тайёрланган экан. Истиқлолнинг 30 йиллиги ҳамда шеърият султони Жамбил Жабаевнинг 175 йиллигига бағишланган Жамбил вилоятининг Туркистон вилоятидаги кунлари мазмунли тадбирлар билан ажралиб турди.\nДастлаб, Туркистондаги вилоят Ўқувчилар саройида “Таълим мазмунини янгилашда педагогларнинг касбий ваколатлигини ривожлантиришнинг педагогик асослари” мавзуида семинар-тренинг ўтди. Шаҳардаги этноовулда “Тараз – Буюк Даштнинг қадимий шаҳри” мавзуида сайёр кўргазма уюштирилди.\nТараз шаҳри тарихи баён этилиб, маданияти, тарихий қадриятлари ва машҳур шахслари улуғланди. Кичик концерт дастури ва жамбиллик ёзувчи-шоирларнинг китоблар кўргазмаси кўпчилик эътиборига ҳавола қилинди.\nВилоят “Ёшлар имконият маркази” ходимлари билан тажриба алмашиш мақсадида семинар ўтказилди. Жамбиллик ва туркистонлик ёшлар уюшмалари етакчилари эркин фикр алмашиб, ўзаро иш-ҳаракат юзасидан меморандум имзолади.\nЭтноовулдаги тадбирлардан сўнг Бердибек Сапарбаев ва Ўмирзақ Шўкеев ҳамда жамбиллик делагация “Ташриф маркази”, “Фараб” кутубхонаси ҳамда “Карвон сарой” сайёҳлик мажмуасини оралади.\nТуркистонликларга байрамона хушкайфият тақдим этган меҳмонлар республика “Туркистон овози” қўшиқ танловининг якуний концерти ва тақдирлаш маросимида иштирок этди. Қўш минтақа раҳбарлари қўшиқ танловида ғалабага эришган хонандаларнинг санъатига юксак баҳо бериб, ижодий муваффақиятлар тилашди.\n2021-11-16, 02:50 140\nЭлин суйганин юрти ардоқлайди 365\n''Ардоқли она'' музейи очилди 96\nКўргазма уюштирилди 126\n''Муҳаббат минораси'' – Туркистонда 114\nҲазрат Яссавийга оид маълумотлар Ақмўладан топилди 93\nЯнги истеъдодлар кашф этилган кун 126\nБастакорга бюст ўрнатилди 64\n''Маржан-жыр'' айтишуви ўтди 92


Орзулар шаҳри сари — Ni hao | 你好\nМастура ҲАМРОЕВА . 08.11.2018 18.11.2018 . 759\nМедиа-тур давомида Пекиндан кейинги йўлимиз Фужоу бўлди. Эртакнамо шаҳар ўзини жозибадорлиги билан бизни ҳайратга солди. Айниқса Хитой ошхонасининг энг сара таомлари Пекинда каби бу ерда ҳам таътиб кўрдик. Атрофнинг дарахтзорлар билан ўралганини ўзига ҳос ланшафт дизайнини айтмасам ҳам бўлади. Йирик саноат ва порт шаҳрида кўплаб кичик кўллар ва бир нечта дарё мавжуд. Фужоу шаҳрининг биринчи шаҳар девори миль. аввалги. 202 йилда қурилган. Танг даврида яни 725 йилдан бошлаб шаҳар ҳозирги номини олган.\nТарихда Сонг сулоласининг императори Фузҳоунинг барча деворларини 978 йилда вайрон қилиш тўғрисида фармон чиқаради, вайрон деворлар кейинчлик яна қайта тикланди. Энг сўнгги шаҳар деворлари 1371 йилда қурилган. Сафар давомида қадим тарих билан уйғунлашган Фужуони томоша қиларканмиз унинг яшил табиати янада гўзал намоён бўлди. Биз қўнган Фужоу халқаро аэропорти шаҳридан 50 км масофада жойлашган бўлиб, Пекин, Ченду, Гонконг, Шанхай, Таиюан, Хиъан, Урумчи, Ҳаикоу, Токио, Осака, Зонаси, Цингапур, Кингдао каби шаҳарларга қатновлар амалга оширилади. 2016 йил май ойида шаҳарга метро линияси ишга туширилган.\nУшбу шаҳар илк кундаёқ бизда катта таъсурот қолдирди. Сабаби ердан тоғга қадар маржон каби тизилиб яратилган ўрмон кўприги ҳеч кимни бефақр қолдирмади. Яшил ўрмон ўзининг дарахтларнинг сара турларини ўзига жамлагани билан гўзал эди. Ўрмон бўйлаб сайр қилиб тоққа кўтарилаканмиз атрофда шаҳарда қад кўтарган бинолар ўзининг ҳақиқий фусункорлигини намаён қилди. Буни кўриш учун эса фақатгина Фужоуга бормоқ керак.\nЎрмондаги сайрдан сўнг маҳаллий телевидения, радио ва газета фаолияти билан танишдик. Ҳар куни чоп этиладиган газетани тиражи 300 минг бўлиб интернет тармоғининг ўзида уни 6 млн аҳоли ўқийди. Махаллий аҳоли 400 юанга ушбу газетани сотиб олишаркан. Шаҳарнинг иқтисодий, сиёсий, ижтимоий ҳаётини ёритиб борадиган газетага талаб юқори. 27 қаватли бинода жойлашган газета ходимларига яратилган шароит сабаб ходимларда иш коффисенти жуда юқори.\nФужоуда ўтган иккинчи кунимизда йирик саноат корхонаси фаолияти билан танишдик. Ипак толларини ишлаб чиқадиган саноат корхонаси денгиз устида қад кўтарган йирик ишлаб чиқариш объекти саналади. Махсулотлар сифарини доимий тажриба асосида ривожлантиришда корхона олими Мин Тинг нинг ҳиссаси юқори саналади. Корхона ходимлари бизни Инновацион сентр билан таништирар экан замонавий технологиялрни фоалияти давомида кенг фойдаланаётганликларини алоҳида таъкидалади. Замонавий технологиялар Германиядан келтирилган бўлиб, асосий вазифаларни ушбу жиҳозлар бажаради. Ҳозирги корхона эгаллаб турган майдони 1000 м2 ташкил этади. 30 йилдан буён фаолият олиб бораётган саноат корхонасининг 500 дан ортиқ рақобатчилари бор. Махсулотларини Ўзбекистон, Қозоғистон ва ўзларида етиштирилган пахта хисобидан тайёрлашади.\nАввалги мақола | 上一篇文章 Ривожланган телевидение истиқболи\nКейинги мақола | 下一篇文章 Бизни қаршилаган денгиз\nХитой мамлакат бўйлаб рақамли ҳайдовчилик гувоҳномаларини беришни бошлади


Жаҳон 11:00 / 28.01.2020 43524\nМасалан, инсоният ҳеч қачон дуч келмаган вирусларнинг пайдо бўлиши. Бу ҳақда Тибет тоғларидаги муз қатламини ўрганиб, бир қатор кутилмаган кашфиётлар қилган АҚШ ва Хитой олимлари огоҳлантирмоқда.\n2015 йил Тибетда олимлар тахминан 15 минг йил олдин шаклланган музликдан намуналар саралаб олишган. 50 метр чуқурликда қазиб чиқарилган намуналар кейинчалик синчиклаб текширилди. Эндиликда, кўп йиллик меҳнатдан сўнг, тадқиқот натижалари эълон қилинди.\nМаълум бўлишича, қадимги муз намуналарида 33 гуруҳ вируслар бўлган, хусусан микробиологлар дастлаб 28 гуруҳ вирусни кашф этишганди. Яъни, Тибет тоғларида жойлашган муз қатламларида бугунги кунда сайёрада учрамайдиган вируслар мавжуд, инсоният цивилизацияси улар билан ҳеч қачон алоқада бўлмаган.\nУшбу кашфиёт сайёрамизнинг бошқа музликлари ҳам илгари номаълум вирусларни ўз ичига олиши мумкинлигини англатади, уларнинг хилма-хиллиги жуда катта бўлиши мумкин. Бугунги кунда сайёрамизнинг барча минтақаларида, жумладан Гренландия ва Антарктидада кузатилаётган музликлар қисқариши улардаги вируслар «эркинликка чиқиши»га олиб келади. Янги вируслар ва микробларнинг пайдо бўлиши, албатта, микробиологларнинг сайёрамиздаги ҳаёт ҳақидаги билимларини тўлдиради, аммо бу мавжуд ҳаёт шаклларининг, шу жумладан одамлар ҳаёти учун хавф туғдириши мумкин.\nЯнги вируслар вақти-вақти билан одамлар ҳаётида пайдо бўлиб туради. Баъзан улар инсон танасига ёввойи касал ҳайвонлар орқали юқса, баъзида сув ва озиқ-овқат билан кириб боради. Тибетда топилган янги вируслар қанчалик хавфли эканлигини бугунги кунда ҳеч ким тахмин қила олмайди. Шунга қарамай, бундай тадқиқотлар цивилизациямиз келажаги учун жуда муҳимдир, шунинг учун мутахассислар сайёрамиздаги бошқа музликларни ўрганиб, патоген микроорганизмлар маълумотлар базасини тўлдиришда давом этишмоқда.


00:00 / 12.01.2013 | eski savollar | 14408\nАссалому алайкум Устоз! Аллоҳ таоло қилиётган хизматларингизни баракотли, фойдали қилсин ва доимо Ўзи мададкор бўлсин. Мени саволим шундан иборатки, мен бир олим кишининг ҳадисда: “Ким мўминни оғзига сўкса, кофир бўлади” дейилган деб айтганини эшитгандим. Бир нечта (учтасини аниқ эслайман) таксичиларни (уят аъзоларини айтиб) “оғзинга фалон” “калланга фалон” деб сўкаётганини ўз қулоғим билан эшитдим. Сабаби нима десангиз, биринчиси, мижоз таксичи мўлжаллаганидан камроқ пул таклиф қилди. Энг катта сабаб шу. Қолган иккитаси арзимас сабаблар. Мен чидаб туролмай биттасига: “Ака, бундай сўкиш яхшимас” десам, у менга ҳадисда “Ким бировни ота-онасини сўкса, ўз ота-онасини сўккан бўлади” дейилган. Мен ота-онасини эмас, ўзини сўкяпман. Бу ҳеч нарса эмас, мен ҳам биламан, деди. Иккинчисидан эса манзилга етмай тушиб қолдик. Кейин “Ал-мактабатуш шамила” дан қидирсам, “Танқийҳул-фатавол Ҳомидийя” номли китобнинг 2-жуз, Ридда ва таъзир бўлими, 163- бетида: “Жомиъул фатово” да “Ким мўминнинг оғзига сўкса, барча олимларнинг наздида кофир бўлади. Чунки, оғиз иймон ва Қуръон (чиқадиган) жойдир.. деган”, деб ёзилган. Бу гапдан олдин форс тилида бир гап ҳам бор уни тушунолмадим. Битта китобни ўқиб ўзимча ҳукм чиқармай деб сизга мурожаат қиляпман. Бу каби сўкишлар ўзининг мусулмон ва ўзбеклигини унутган одамлар ҳатто ёшлар орасида ҳам оддий ҳолга айланган. Шундай сўккан кишининг ҳукми нима бўлади? Жавобингиз учун олдиндан раҳмат! Аллоҳ таоло барчамизга иймонли яшаб, иймон билан вафот этишни насиб айласин. Омийн.\nБаъзи уламолар инсонни «нотиқ ҳайвон»дея таърифлаган эканлар. Луғавий жиҳатдан «ҳайвон»лафзи «ҳаёт» сўзидан олинган бўлиб, ҳаёти бор нарсаларга ишлатилса бўлади. Шунинг учун инсонга нисбатан ҳам ҳайвон иборасини ишлатиш мумкин, дейдилар. Мулоҳаза қилиб кўрилса, инсоннинг бир қанча нарсаларда ҳайвон билан ўхшашлиги бор. Мисол учун оч қолиш, таомга муҳтож бўлиш, иссиқ ёки совуқдан таъсирланиш, жинс, зурриёт, қон айланиши ва ҳоказо. Юқоридаги таърифдаги «нотиқ» сўзи эса инсонни бошқа ҳайвонлардан ажратиб турадиган нарсалардан биридир. Демак, муайян маънони англатувчи нутқ сўзлаш қобилияти инсонни ҳайвондан ажратувчи афзалликлардан бири саналар экан. Ўз навбатида бундай нутқ сўзлаш учун ақл, идрок бўлиши зарур. Ушбу мазкур омилларнинг йиғиндисидан инсонни бошқа ҳайвонлардан ажратиб турувчи асосий сифати-яхшидан ёмонни, фойдадан зарарни ажрата билиш сифати келиб чиқади.Бинобарин, инсон мазкур сифати ила керакли ишларни ажратиб олиб, кейин ихтиёр этганини амалга оширади. Бунга ирода дейилади. Инсондаги ирода икки хил бўлади. Яхши ирода ва ёмон ирода. Инсон яхши ишларнинг фарқига қанча кўп борса, уларни ихтиёр этса ва иродаси ила амалга оширса, унинг инсонийлиги шунчалик баркамол бўлади. Икки дунёнинг саодатига кўпроқ эришади. Аксинча, қанча кўп ёмон ишларни ихтиёр этса ва уларни иродаси ила амалга оширса, инсонийлиги шунчалик нуқсонга учрайди. Икки дунёнинг бадбахтлигига шунчалик кўп гирифтор бўлади.Хулоса қилиб айтадиган бўлсак, инсоннинг баркамоллиги ёки камчиликлари унинг иродасидан вужудга келадиган амаллари, ўзини тутиши ва муомалалари самарасидир.Ўз навбатида инсон баркамоллиги ҳам иккига бўлинади: илмий баркамоллик ва амалий баркамоллик.Биринчиси, яъни илмий баркамоликка эришиш учун турли илм ва маърифатларни эгаллаш лозимдир. Иккинчи, яъни амалий баркамоллик эса, «Инсоннинг ахлоқий баркамоллиги» деб ҳам, аталади. Унинг воситаси ила инсон ўз фикрлари, тасарруф ва амалларини тартибга солади. Тасарруф ва амаллар инсондан ғолиб эмас, балки инсон улардан ғолиб келади. Ўзининг ажратиш қобилияти ила яхшини ёмондан фарқлайди ва уларни тартибга солади. Натижада инсонда ҳақиқий одобли ва маданиятли шахсда содир бўлиши лозим бўлган гап-сўз ва амаллар юзага чиқади.Ушбунинг вужудга келишида дин асосий манба ҳисобланади. Аллоҳга бўлган иймон, қиёмат кунидан бўлган умид, гуноҳ ҳамда савоб тушунчаси, бошқа диний тарбия ва омиллар инсоннинг иродасидан келиб чиқадиган омилларни тартибга солишда, уларни яхшилик томон буришда жуда муҳимдир. Акс ҳолда кўзланган натижага эришиб бўлмайди.Ушбу фикрни халқлар бошига бало бўлиб келган худосиз коммунизм тузуми мисолида ўз кўзимиз билан кўрдик. Бу тузум мафкурачилари томонидан инсон баркамоллиги ҳақида айтилган ва ёзилган гап-сўзларнинг чегараси йўқ эди. Янги инсон яратиш, маданиятнинг энг юксак чўққисига чиқиш даъволари тинмай ташвиқот қилинди. «Коммунизм қурувчисининг ахлоқ кодекси» ишлаб чиқилди ва шунга ўхшаш нарсалар амалга оширилди. Аммо охири бориб бу тузум дунёдаги энг ахлоқсизлар тузуми эканлиги фош бўлди. Бу тузумнинг асосчилари, раъбарлари ва фаоллари ахлоқий фазилатнинг кўчасидан ҳам ўтмаганликлари маълум бўлиб қолди. Собиқ Иттифоқ ҳудудида яшаган барча халқларнинг минг йиллар давомида тўплаган ахлоқий тажрибалари, маънавий қадриятлари оёқ ости қилинди. Коммунистларнинг энг катталари билан мулоқотда бўлганлар уларнинг ахлоқсиз кишилар эканлигини дарҳол пайқар эди. Ушбу тажрибалар инсон иймонсиз бўлса, ахлоқсиз ҳам бўлишини, бу билан у ҳайвондан паст даражага тушиб қолишини кўрсатади.Энди эса, янгидан маънавий қадриятларни тиклаш, кишиларни одоб, ахлоқли, маданиятли қилиб тарбиялаш вазифаси турибди. Бунинг дастлабки босқичида биринчи навбатда ёмон хулқ-атвордан қутулиш лозим бўлади. Ушбу мақолада ана шундай ахлоқий бузуқликлардан, таъбир жоиз бўлса, маънавий жиноятлардан бири бўлган «сўкиш», яъни бир инсоннинг иккинчисини нолойиқ сўзлар билан таъқирлаши ҳақида суҳбат қиламиз. Кўпчилик ахлоқ илми уламолари Инсонни табиатан маданий жонзот, деб ҳам таърифлайдилар. Яъни инсон ўзи ёлғиз яшай олмайди. У ўзига ўхшаган бошқа инсонлар билан маданий ҳаёт кечиришга мажбурдир. Ўша жамоатчилик орасида яшаш давомида гўзал ахлоқий фазилатлар эгаси бўлиши талаб этилади. Ахлоқий фазилатлар, жумладан ширин муомала ҳар бир инсон учун зийнат ҳисобланишида ҳамма халқлар бир фикрдалар. Аммо амалга келганда ихтилоф бошланади. Динсизлар разолатларни тап тортмай амалга ошираверадилар. Очиғини айтадиган бўлсак, коммунистлар бу соҳада ҳаммадан ўтиб кетган эдилар. Уларнинг беодоб гаплари, сўкинишларига тенг келадиган ҳеч нарса бўлмаса керак. Ҳозир уларнинг раҳбарлари айтган сўзлардан иқтибос келтирмоқчи бўлганлар, аввал тингловчи ёки ўқувчидан узр сўраб, сўнгра иқтибос келтирадилар.Хўш бундай одобсизликларга, хусусан сўкишга Исломнинг муносабати қандай? Ислом кишиларни барча ахлоқий фазилатларга чақиради ва барча разолатлардан қайтаради. Дунёда ҳеч бир дин, фалсафа ёки тузум Исломчалик ахлоққа аҳамият бермаган. Ислом пайғамбари Муҳаммад Мустафо саллоллоҳу алайҳи васаллам: «Яхши ахлоқларни батамом ўрнатиш учун пайғамбар қилиб юборилдим», деганлар. Қуръони Карим оятларида, пайғамбаримиз саллоллоҳу алайҳи васалламнинг ҳадисларида, уламоларимизнинг китобларида ахлоққа катта аҳамият берилган. Мусулмонларни бошқалардан ажратиб турадиган асосий аломатлардан бири ҳам уларнинг юксак ахлоқий фазилатларидир. Аввал айтиб ўтганимиздек, Ислом яхши ахлоқларга чақирибгина қолмай, инсонларни ёмон хулқлардан қайтаради ҳам. Ислом таълимотларига амал қилиб борилгандагина ёмон ахлоқлардан халос бўлиш мумкин.Бир оз чўзилиб кетган муқаддимадан сўнг асосий мавзу «сўкиш»га Ислом қандай қарашига қайтайлик.Сўкиш ёки сўкиниш Исломда катта беодоблик ва гуноҳлар қаторига киради. У ижтимоий алоқаларнинг бузилишига, инсонларнинг ҳақоратланишига олиб келадиган бадхулқликдир. Шунинг учун ҳам пайғамбаримиз Муҳаммад Мустафо саллоллоҳу алайҳи васаллам ўз ҳадисларида сўкишни қаттиқ қоралаганлар. Имом Бухорий, Имом Термизий, Имом Насаий ва бошқа машҳур муҳаддислар Абдуллоҳ ибн Масъуддан ривоят қилган машҳур ҳадисда пайғамбаримиз Муҳаммад саллоллоҳу алайҳи васаллам: «Мусулмон кишини сўкиш фисқдир. У билан урушиш эса куфрдир», деганлар.Маълумки, фосиқлик катта гуноҳ ҳисобланади. Шариат кўрсатган чегарадан чиқиб, гуноҳ ишларни қилувчилар фосиқ ҳисобланади. Фисқ диндан чиқишнинг бошланиши бўлиб, тавба қилмасдан, ўша гуноҳни давом эттирганлар диндан чиқади. Шунинг учун ҳам ҳадиси шарифда сўкиш фисқ, уруш эса куфр дейилаяпти. Чунки фисқ куфрга олиб борганидек, сўкиш ҳам урушга олиб боради.Одатда одамлар сўкишга унча эътибор бермайдилар. Сўкса сўкилиб қолармиди, деб кетаверадилар.Фалончи бўлгандан кейин сўкади-да, деган ноўрин мулоҳазаларни ҳам айтадилар. Аслида эса, сўкиш гуноҳ ва қабиҳ иш бўлиш билан бирга, ўзидан кўра каттароқ гуноҳ ва ҳалокатларга элтувчи йўл ҳам ҳисобланади.Имом Баззор Абдуллоҳ ибн Амр розияллоҳу анҳу дан ривоят қиладилар. У киши пайғамбаримизга санадини етказадилар. У зоти боборакот саллоллоҳу алайҳи васаллам: «Мусулмонни сўкиш ҳалокат жари ёқасига келганлигини англатади», деган эканлар. Жар ёқасига келгандан сўнг унга тушиб кетиш ҳеч нарса бўлмай қолади. Демак, сўкишга эътибор бермай, сўкса нима бўпти, дейиш мутлақо нотўғри ишдир.Хусусан, сўкишни кўп ишлатадиган беодоб одамлар катта гуноҳларга сабаб бўладилар. Улар олий илм даргоҳларни битирганлар, катта мансабларни эгалаганлар, яхши кийиниб, яхши яшашлари ҳам мумкин. Аммо модомики, ичларида яхшиликка амал қилдирувчи куч йўқ экан, ўзларининг сўзларини тузатолмас эканлар, ким бўлишидан қатъий назар, фосиқ бўладилар, маданиятсиз, тубан инсон ҳисобланадилар. Ўзаро муомалада биринчи бўлиб сўккан одам катта маънавий жиноят қилган бўлади. Орадаги ҳурмат ва иззат, ўзаро тушуниш пардасини йиртган, ёмонликка йўл очган бўлади.Имом Байҳақий Абдуллоҳ розияллоҳу анҳу дан ривоят қилган ҳадисда пайғамбаримиз Муҳаммад саллоллоҳу алайҳи васаллам:»Ҳар қандай икки мусулмоннинг орасида албатта, Аллоҳ Таоло томонидан тутилган парда бўлади. Улардан бири иккинчисига бир оғиз сўкиш сўз айтса, Аллоҳнинг пардасини йиртган бўлади», деганлар.Кишилар орасидаги ўзаро ҳурмат ва эҳтиромнинг Ислом динида қанчалик улуғланишини кўраяпсизми? Ҳадиси шарифда бу нарсани «Аллоҳнинг пардаси», деб аталмоқда. Халқ орасидаги «Инсоф қилайлик, орамиздан парда кўтарилмасин, юзимиз очилмасин, кейин яхши бўлмайди», деган гаплар ушбу ҳадиси шарифдан олинган бўлса ажаб эмас. Демак, биринчи бўлиб бошқа шахсни сўккан одам катта маънавий жиноят қилган бўлади. У оз эмас, кўп эмас, оламларнинг Роббиси Аллоҳ Таоло инсонлар орасига қўйган пардани йиртган ҳисобланади.Шу билан бирга иккинчи томон ҳам дарров ўт олиб, сўкишни бошлаб юбориши керак эмас. Биринчи шахс уни сўкиш билан катта гуноҳ қилди. Ўзининг беодоб. пасткаш эканлигини кўрсатди. Энди иккинчи киши у билан тенглашмаслиги шарт. Имом Ибн Ҳиббон ривоят қилган ҳадисда Ниёз ибн Ҳимор қуйидагиларни айтадилар:«Мен Пайғамбаримиз саллоллоҳу алайҳи васалламга «Эй Аллоҳнинг Расули! Бир одам мени сўкса, у ўзимдан паст бўлса, ундан ғолиб келадиган бўлсам, менга бирор нарса бўладими?» деб сўрадим. У зот: «Икки сўкишган, обрўйини тўкаётган ва ёлғон гапираётган кишиларикки шайтондир» дедилар.Демак, Пайғамбаримиз саллоллоҳу алайҳи васаллам Ниёз ибн Ҳимор розияллоҳу анҳуга ўзини сўккан одамга жавоб қайтаришга изн бермадилар. Агар шундай қилса, икки беодоб шайтоннинг бири бўлиб қолишини англатдилар. Бу нарса ҳар бир мусулмоннинг ёдида доимо туриши лозим бўлган нарсадир. Сўкишни ўзига одат қилиб олган беодоб инсонлар ўзларининг жирканч хулқлари, пасткашликлари билан нафақат қаршисида турган шахсни, балки беайб, мўътабар ва улуғ инсонларни ҳам ҳақорат қилган бўлади. Одам шаклида юрган бундай шахслар ёмонлигидан уйда ибодат билан машғул бўлиб ўтирган муштипар оналар, опа-сингиллар ва бошқалар ҳам четда қолмайди. Кўпроқ бу ҳақоратлар сўкувчининг ота-онасини ва яқинларини ҳақорат қилиш билан қайтарилади.Имоми Бухорий Абдуллоҳ ибн Амр розияллоҳу анҳудан ривоят қилган ҳадисда Пайғамбаримиз саллоллоҳу алайҳи васаллам: «Катта гуноҳларнинг каттаси инсоннинг ўз ота-онасини лаънатламоғидир», дедилар. Шунда: «Эй Аллоҳнинг Расули! Қандай қилиб одам ўз ота-онасини лаънатлайди», деб сўралди. У зот саллоллоҳу алайҳи васаллам: «Бир одам бировнинг отасини сўкса, у ҳам бунинг отасини сўкади , онасини сўкса, онасини сўкади», дедилар. Кўриб турибмизки, бу жуда ҳам ноқулай ҳолат экан. Ота-онага раҳмат, иззат-обрў келтиришнинг ўрнига ўзининг беодоблиги ила лаънат, сўкиш келтириш нақадар бадбахтлик.Инсон ўзининг барча тасарруфотлари, ишлари, гап-сўзларини идора қила билиши, яхши сўзларни айтиб, яхши амалларни қилиб, ёмон сўз ва амаллардан қайтиши лозим. Исломда нафақат одамни, балки ҳайвонларни сўкиш ҳам ман қилингандир. Ёш болаларимизни шу руҳда тарбиялаб боришимиз керак. Катталар эса, бу борада уларга ўрнак бўлишлари зарурдир. Аллоҳ Таоло ҳаммамизни тўғри йўлга бошласин!Сиз келтирган фатвога ўхшаш фатволар ушбу таълимотлар асосида чиқарилган.


Роҳинга мусулмонлари инқирози қаердан портлади? - BBC O'zbek\nImage caption "Осмон олис, ер қаттиқ..."\nТайланд ва Малайзия соҳилларига яқин сув ҳудудида қолиб кетаётган бирмалик муҳожирлар сони минглаб эканига ишонилади. Уларнинг озиқ-овқат ва ичимлик суви заҳиралари тугаб бораётгани халқаро хавотирларни уйғотган.\nИндонезия, Малайзия ва Тайланд асосан Роҳинга мусулмонлари тушган қайиқларни қабул қилмаётир.\nМуҳожирлар Бирмага қайтиб кета олмасликларини, у ерда улар фуқаро саналмасликлари ҳамда доимий таъқиб остида эканларини айтишади.\nImage caption Замонавий дунёда беватан халқ...\n"Бунга сабаб битта", дейди Банкокдан Роҳинга мусулмонлари бўйича эксперт Крис Лева, "Бирма ғарбидаги Рахин штатидаги мусулмонларга қарши мухолифлик шу қадар кучлики, улар мамлакатни тарк этишдан бўлак танлов йўқ деган тўхтамга келганлар. Кўпинча бу ҳаётий заруратга айланган".\nУларга қарши таҳқирона муносабат илдизлари Бирманинг Британиядан мустақил бўлиб чиқиш даврига бориб тақалади.\nАйниқса, Рахин штатидаги бир миллионга яқин Роҳинга мусулмонлари буддойиларнинг жуда кескин адоватли муносабатлари қаршисида қолишган.\nУшбу мусулмонлар ўзларини яккалаш сиёсати жабрдийдарилари деб атайдилар.\nУларга кўра, сиёсий чекловлар шундоқ ҳам қашшоқликда умргузаронлик қилувчи жамоа аҳволини янада абгор қилган.\nБирмада ҳукумронлик қилиб келган ҳукуматлар, жумладан, яқиндаги ислоҳотпарварроқ дея кўрилаётган тузум ҳам Роҳинга мусулмонларини асл ерлик этник гуруҳ санамайди ва улар мустамлака даврида келиб қолган бенгаллар эканини айтишади.\nБМТнинг Қочқинлар бўйича агентлигига кўра, сўнгги уч йил ичида 120, 000дан ортиқ Роҳинга мусулмонлари кемаларда бошқа давлатларга йўл солишган.\nКўплар ўзларини қабул қиладиган макон топа олмай, Осиёнинг жануби ва шарқи бўйлаб сарсону саргардон юришибди.\nРоҳинга озчиликлари ўзи ким ва ё "осмон олис, ер қаттиқ"ми?\nРоҳингаларга минтақа давлатлари муносабатлари қандай?\n"Улар ниҳоятда нохуш қаршиланади. Оврўполиклар ҳеч бўлмаганда Шимолий Африкадан келаётган муҳожирларни сувга ғарқ бўлишларини олдини олиш учун саъй-ҳаракатлар бошлашди. Бирмага қўшни давлатлар (Тайланд, Малайзия, Индонезия, Бангладеш - таҳририят) эса, Роҳинга мусулмонларига бирон бир кўмак кўрсатишни исташмаяпти", дейди Крис Лева.\nБу қочқинларни ким едириб-ичириши керак?\nАксар ёрдам агентликлари ва ноҳукумат ташкилотлар ўз сув ҳудудига кириб қолган қочқинларга ғамхўрлик кўрсатиш Тайланд, Малайзия ва Индонезиянинг қонуний масъулият бўлмаган тақдирда ҳам, ахлоқий мажбуриятидир деган қарашда якдил.\nБу мамлакатлар қочқинларга қандайдир ёрдамлар кўрсатишаётган эса-да, Крис Леванинг айтишича, бирон бир ҳукумат тезкор қидирув ва қутқарув амалиётларини ташкил қилаётгани йўқ.\nҲуқуқшунослар айрим мамлакатларнинг бундай хоҳиш-истаклари йўқлигини улар қабул қилинган қочқинларни кейин ҳаёти ва ё эркинлиги таҳдид остида бўлган давлатга қайтариб жўната олмасликлари сабаби билан изоҳлашади.\nБМТ Бош котиби Пан Ги Мун минтақа ҳукуматларини ўз олдиларидаги мажбуриятларини ёддан чиқармаслик, денгизда ташлаб кетилган инсонлар учун чегара ва бандаргоҳларини очиб қўйишга ундади.\nImage caption Алал-оқибат, муаммо ечими Бирма ҳукумати қўлида\nРоҳингаликлар муаммосига ечим борми?\n"Токи, халқаро ҳамжамият Бирма ҳукуматига Роҳинга жамоаси ҳаётини яхшилаш юзасидан босим қўймас экан, бу ҳал бўлмайди", дейди Крис Лева. "Чунки, алал-оқибат, мазкур муаммога фақат Бирма ечим топиши мумкин".\nТанқидчилар эса, бу Осиё жануби ва шарқида жойлашган давлатларнинг қатъиятсиз ҳаракатлари натижаси эканини урғулашади.\nУларга кўра, бу мамлакатлар йиллар давомида Роҳинга мусулмонларининг аҳволига бефарқ бўлиб келишган. Натижада ҳозир кузатилаётган чуқур инсоний инқироз юзага келди.\nУстига-устак, танқидчиларнинг фикрича, минтақавий анжуманларда, Бирмани ранжитиб қўйишдан қўрқиб, ушбу мавзунинг очиқ муҳокамасидан қочилади.


Пекиндаги Ғалаба паради: ҳарбий оркестрдан тортиб қирувчи самолётларгача\n19:52 / 03.09.2015\n3 сентябрь куни Пекиннинг Тяньаньмэнь майдонида Хитой халқининг Япония милитаризми устидан ғалабаси ҳамда Иккинчи Жаҳон урушидаги ғалабанинг 70 йиллигига бағишланган тантанавор ҳарбий парад уюштирилди. Унга 12 минг ҳарбий хизматчи ва 500 техника бирлиги, шунингдек, 200 самолёт жалб қилинди. Қиёс учун, шу йили Москвада бўлиб ўтган парадда 16 минг ҳарбий хизматчи ва 200 техника бирлиги иштирок этган эди.\n1960 йилда Хитойда ғалаба парадларини ҳар 10 йилда бир маротаба ўтказиш ҳақида қарор қабул қилинган эди. Охирги парад 2009 йилда ўтказилган эди. Шунга қарамай, 2015 йилда 70 йилли юбилей муносабати билан яна бир бор парад ўтказишга қарор қилинди.\nБундан ташқари, бу Хитойдаги бошқа давлатлар раҳбарлари таклиф қилинган биринчи парад бўлди.\nХитойга 50 давлат раҳбарлари ва вакиллари, шунингдек, БМТ бош котиби Пан Ги Мун ташриф буюрди. Тантаналарда Ўзбекистон президенти Ислом Каримов ҳам қатнашди.\nҲарбий парад юришида бошқа давлатлар қуролли кучларининг алоҳида қисмлари қатнашди.\nБошқа кўплаб ҳарбий техника намуналари қаторида, парад меҳмонлари “авиаташувчилар қотили” номи билан машҳур, 1 450 км масофадан нишонга уриш салоҳиятига эга Dongfeng-21D баллистик ракеталарини ҳам кўриши мумкин бўлди.


Прописка бўйича фармон. Асосий янгиликлар\nЎзбекистонда прописка тизими тубдан ислоҳ қилинади. Хусусан, 1 апрелдан Тошкент шаҳри ва вилоятида кўчмас мулкка эга бўлишда фуқародан доимий яшаш жойи бўйича рўйхатга олиш талаб этилмайди, пойтахтда рўйхатдан ўтмасдан яшаш муддати 15 кунга узайтирилади. Рухсат бериш хусусиятига эга бўлган доимий прописка қилиш тизимидан босқичма-босқич хабар бериш хусусиятидаги рўйхатдан ўтказиш тизимига ўтилади. Шунингдек, ягона «Манзил» автоматлаштирилган ахборот тизими йўлга қўйилади.\n«Асосий ишчи кучи яшайдиган ва иш ўринлари яратилаётган ҳудудларимиз ўртасида тафовут мавжуд. Бунинг ечими – ички миграцияни эркинлаштиришдир. Шу боис парламент ва ҳукумат 2020 йил 1 апрелга қадар прописка тизимини ислоҳ қилиш бўйича халқаро тажрибани ўрганиб, аниқ таклифларни ишлаб чиқиши лозим», деганди президент.\n3 март куни президентнинг «2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини «Илм, маърифат ва рақамли иқтисодиётни ривожлантириш йили»да амалга оширишга оид давлат дастури тўғрисидаги фармони эълон қилинди. Унда 1 апрелдан бошлаб Тошкент шаҳри ва Тошкент вилоятида кўчмас мулк олишда Ўзбекистон фуқаролари учун ушбу ҳудудларда доимий пропискага эга бўлиш талаб қилинмаслигини кўзда тутувчи тартиб жорий этилиши маълум бўлганди.\nАпрель ойи бошида прописка тизимини ислоҳ қилишга доир Ўзбекистон Республикаси қонуни лойиҳаси ҳамда Вазирлар маҳкамаси қарори лойиҳаси ишлаб чиқилди. Лойиҳалар юзасидан муҳокамалар «Тараққиёт стратегияси» маркази томонидан эълон қилинди.\n22 апрель куни Ўзбекистон президентининг «Доимий прописка қилиш ҳамда турган жойи бўйича ҳисобга олиш тартибини ислоҳ қилиш чора-тадбирлари тўғрисида»ги фармони имзоланди.\nҚуйида президент фармонида кўзда тутилган асосий ўзгаришлар келтирилади:\n«доимий прописка қилиш» ва «турган жойи бўйича ҳисобга олиш» тушунчалари «доимий яшаш жойи бўйича рўйхатга олиш» ҳамда «вақтинча турган жойи бўйича рўйхатга олиш» тушунчаларига ўзгартирилмоқда;\nТошкентдан уй сотиб олиш учун прописка талаб қилинмайди - пропискасиз ҳам иккиламчи бозордан уй сотиб олишга рухсат берилади;\nпропискасиз фуқаролар мулк олганда тўлайдиган давлат божлари ставкаси бекор қилинади - шу вақтгача Ўзбекистон Республикаси фуқаролари томонидан Тошкент шаҳридан уй сотиб олинганда олганда ундириладиган оширилган қийматдаги давлат божи мулкнинг 5 фоизига тенг эди;\nПрописка ҳуқуқига эга ташкилот ва идораларнинг тавсияси билан пропискага эга бўлган ходимлар ўша идора ва ташкилотдаги лавозимидан кетган тақдирда ҳам «прописка»си бекор бўлмайди - иш жойидан доимий рўйхатга олинганлар ишдан кетгандан кейин ҳам пропискасини йўқотмайди;\nЭр-хотиннинг никоҳдан кейин бир йил давомида биргаликда яшаш шарти ва бир йил ичида никоҳ бекор қилинганда прописка йўқотилиши ҳақидаги қоидалар чиқариб ташланади - прописка олиш учун эр (хотин) никоҳдан кейин бир йил давомида биргаликда яшашига доир талаб бекор бўлади (қонун лойиҳаси киритилмоқда);\nТошкент шаҳри ва вилоятида доимий рўйхатда турган фуқаролар маълум муддат бошқа ҳудудда яшаб, Тошкент шаҳри ва вилоятга қайтиб келганда ҳеч қандай қўшимча шартларсиз қайта доимий рўйхатга олиниши мумкин бўлади (қонун лойиҳаси киритилмоқда);\nоилага тарбияга олинган (патронат) шахслар уларнинг тутинган ота-онасининг доимий яшаш жойи бўйича рўйхатга туриш имкониятига эга бўлади (қонун лойиҳаси киритилмоқда);\n2020 йил 1 сентябрдан Тошкент шаҳри ва Тошкент вилоятида, 2021 йил 1 сентябрдан бошлаб эса, Қорақалпоғистон Республикаси ва бошқа вилоятларда ҳам «Ягона дарча» тамойили асосида ДХА бўлимлари томонидан пропискага қўйиш тизими жорий этилади;\nдоимий рўйхатга олишни расмийлаштиришда аввалги яшаш жойидан мустақил рўйхатдан чиқиш тартиби ҳамда ҳарбий хизматга мажбурларнинг доимий рўйхатга туришдан олдин ва кейин ҳарбий ҳисоб учун мудофаа бўлимларига бориш тартиби бекор қилинади;\nФармондаги вазифалар ижроси борасидаги қонун лойиҳаси яқин кунларда Ўзбекистон Республикаси Олий Мажлис Қонунчилик палатасига киритилади.\nФармонга мувофиқ, Вазирлар Маҳкамасига бир ҳафта муддатда «Ўзбекистон Республикаси фуқароларини Тошкент шаҳри ва Тошкент вилоятида доимий яшаш ва вақтинча турган жойи бўйича рўйхатга олиш тартиби тўғрисида»ги Низомни тасдиқлаш вазифаси юклатилган.\nМазкур низом тасдиқлангандан сўнг Президент Фармонида белгиланган янги тартиботлар расмийлаштирилиши бошланади.


“Талоқ” сураси 1-оят\n«Эй Набий! Агар аёлларни талоқ қиладиган бўлсангиз, иддалари учун қилинг ва иддани ҳисобланг ва Аллоҳга тақво қилинг. Уларни уйларидан чиқарманглар ва ўзлари ҳам чиқмасинлар, илло, очиқ-ойдин фоҳиша иш қилган бўлсалар (чиқарилурлар) ва ана шулар Аллоҳнинг чегараларидир. Ким Аллоҳнинг чегарасидан чиқса, ҳақиқатан, ўзига ўзи зулм қилибди. Сен билмассан, шоядки, Аллоҳ ундан кейин бирор ишни пайдо қилса». (Талоқ сураси 1-оят)\nАллоҳ таоло Ўз Расулини шарафлаб ва улуғлаб: «Эй Набий» дея нидо қилмоқда. Нидо Набий (соллаллоҳу алайҳи васаллам)га қаратилган бўлса-да, орқасидан келадиган муҳим амр ва шариат ҳукмлари бутун умматга тааллуқлидир.\nУшбу оят Талоқ сурасининг биринчи ояти бўлиб, унда талоққа оид кўп ҳукмлар бор.\n«Агар аёлларни талоқ қиладиган бўлсангиз, иддалари учун қилинг ва иддани ҳисобланг». Бу ерда талоқни, суннат талоқ бўлшига амр бор. Яъни: «Эй мўминлар, агар аёлларингизни талоқ қилмоқчи бўлсангиз, муносиб вақтда талоқ қилинг. Ҳайздан покланиб, ҳали уларган қўшилмасингиздан туриб талоқ қилинг. Ёки ҳомилалари аён бўлганидан кейин талоқ қилинг».\nИбн Умар (розияллоҳу анҳумо)дан ривоят қилинади:\n«Бир киши хотинини Расулуллоҳ (соллаллоҳу алайҳи васаллам)нинг даврларида ҳайз ҳолида талоқ қилди. Умар Расулуллоҳ (соллаллоҳу алайҳи васаллам)дан бу ҳақда сўради. Бас, у Зот:\n«Унга буюр. У(аёл)га қайтсин. Сўнгра уни ўзи билан тутсин. Токи (ҳайздан) пок бўлиб, сўнгра яна бир ҳайз кўриб, пок бўлганидан кейин агар хоҳласа, ўзи билан олиб қолсин, хоҳласа, яқинлик қилмай туриб талоқ қилсин. Ана ўша хотинларни талоқ қилиш учун Аллоҳ амр қилган иддадир», дедилар».\nТалоқ тушганидан кейин иддани санаш лозим. Ҳомиласи йўқ аёллар то уч ҳайз кўргунларича идда ўтирадилар. Ҳомилалик аёллар эса ҳомиласи туғулгунича.\n«...ва Аллоҳга тақво қилинг» бекордан-бекор зулм қилиб талоқ қилманг. Талоқ сўнгги чорадир.Талоқ қиладиган бўлсангиз, аёлингизга зулм қилиш учун қилишга Аллоҳдан қўрқинг. Чорасизликдан бўлса, Аллоҳ амр қилганидек, суннатга мувофиқ ҳолда талоқ қилинг.\n«Уларни уйларидан чиқарманглар ва ўзлари ҳам чиқмасинлар». Одатда талоқдан кейин эркаклар дарров аёлларни уйдан ҳайдаб солишга ошиқадилар. Йўқ, то иддаси тугагунича мумкин эмас. Шунингдек, аёллар ҳам талоқ тушиши билан ўзбошимчалик қилиб, тугун-терсагини кўтариб, отасиники ё бошқа жойга жўнаб қолишлари мумкин эмас. Иддаси чиқмагунича, эрнинг уйида ўтирилади. Талоқ ражъий бўлсин, боин бўлсин. Чунки аёлнинг ҳар қандай ҳолатда ҳам иддасини эр уйида ўтиришида ҳикмат бор. Агар талоқ ражъий бўлса, эр уйида юрар экан, эрнинг кўзи аёлига тушиб, ниятидан қайтиб, ярашгиси келиб қолар. Боин талоқ бўлса, аёл киши эҳтимоли бор ҳар хил туҳматлардан холи бўлади.\n«Илло, очиқ-ойдин фоҳиша иш қилган бўлсалар (чиқарилурлар)». Бу оятдаги очиқ-ойдин фоҳиша ишни баъзи муфассирлар зино деб тафсир қилган\nбўлсалар, бошқа муфассирлар аёлнинг эр аҳлига берадиган озорини назарда тутганлар.\n«Ва ана шулар Аллоҳнинг чегараларидир. Ким Аллоҳнинг чегарасидан чиқса, ҳақиқатан, ўзига ўзи зулм қилибди». Мана шулар Аллоҳ таолонинг бандаларига кўрсатган йўли, таълимотидир. Ким шуларга амал қилмаса, ҳаддидан ошса, шубҳасиз, зулм қилган бўлади.\n«Сен билмассан, шоядки, Аллоҳ ундан кейин бирор ишни пайдо қилса». Агар мана шу таълимотларга амал қилинганида, кўп оилалар ажрашишдан омонда қолишлари мумкин эди. Агар ажрашиладига бўлса ҳам, шу кўрсатмаларга биноан ажрашилганида эди, икки тараф ҳам зарардан холироқ бўлар эдилар. Гап- сўз, озор бериш, уруш-жанжал кўпаймас эди.\nАфсуски, ҳозирги талоқ ҳолатлари Аллоҳ таоло Ўзининг китобида баён қилинганидек бўлмаяпти. Расулуллоҳ (соллаллоҳу алайҳи васаллам)нинг суннатларига мувофиқ бўлмаяпти.


Улар “Бу иш амримаҳолдир” дейишди. Мен эса уларга: “Албатта, Аллоҳ таоло барча нарсага қодирдир” дедим.\nАқл бошқалар билан машғул бўлган пайтда кичрайиб, ўзи билан машғул бўлган пайтда катталашади.\nҚўйлар умр бўйи бўридан қўрқиб яшайди. Аммо охирида қўйларни еювчи чўпоннинг ўзи бўлади. Яхши танимаган, билмаган, синамаган кишига қатиқ ишонч билдириб, дўст деб ўйлашдан эҳтиёт бўл!\n“Кўпчилик мендан Сингапурнинг ривожлангани ҳақида сўраб, шундай савол беришади: “Қандай қилиб улкан давлатдан ажралиб чиқиб, миттигина ҳудуд билан ривожланган давлатга айландинглар? Бу “мўъжиза”ни қандай амалга оширдингиз?”\nУларга жавобан шундай дедим: “Мен Сингапурда мўъжиза яратмадим. Мен фақат Ватаним олдидаги бурчимни бажардим, холос. Давлат бюджетини таълимга йўналтирдим. Муаллимни энг қуйи табақадан Сингапурдаги энг юқори мартабага кўтардим. Давлатдаги “мўъжиза”ларни қилган инсонлар – муаллимлардир. Улар илм, ахлоқ, меҳнат ва ҳақиқатни севадиган, камтар авлодни етиштириб чиқардилар. Бунинг учун улардан миннатдормиз!”\nСингапур собиқ бош вазири\nБаъзи одамлар бизнинг кўнглимизда келажакда уларга ўхшаганлардан қандай сақланишимиз бўйича тажриба қолдирадилар.\n760 марта ўқилди\nДругие материалы в этой категории: « Балиқ ови\tФаришталар ҳозир бўладиган 5 амал »


Европада исломдан қурқитишнинг янги статистик маълумотлари - Parstoday\nсентябр 15, 2018 13:43 Asia/Tashkent\nАссалому алайкум азиз ва ҳурматли тингловчилар! Аллоҳнинг ҳабиби азиз пайғамбаримиз Муҳаммад Мустафо (с)-нинг пок руҳларига салому салавот йўллаб, “Ғарбда исломга нисбатан бадбинлик” дастурининг бугунги сонини мен Вафо Назарий сизларнинг манзурингизга тақдим этаман. Биз билан бирга бўласиз деган умиддамиз!\nАзиз тингловчилар бугунги дастурда бир аёл Франциянинг асосий қонуни ва инсон ҳуқуқлари халқаро баённомаси нуқтаи назаридан ушбу мамлакатнинг бир расмийсига қўл билан саломлашмагани сабабли фуқаролик ҳуқуқидан маҳрум этилгани танқид остига олинади.\nФранцияни Ғарбнинг либерал-демократик тизимлари ва Европада исломдан қурқитиш ва исломга нисбатан бадбинлик жараёни кенг ривожланган бешик деб билиш мумкин. Сўз ва ақиданинг эркинлигига иддао қилувчи мамлакатларда мусулмонлар учун чекловлар қуйиш ва тазйиқлар ўтказишнинг аксарияти Франция мамлакатидан бошланади ва европалик бошқа мамлакатларга кенг тарқалади. Мазкур чекловларнинг яққол намунаси бу алжирлик бир аёлнинг фуқаролик бериш бўйича қилган илтимосини эркак расмийсига қўл билан саломлашмагани сабабли инкор этилишидир. Бу аёлнинг номи нашр этилгани йўқ. Унинг айтишича, ўзининг мазҳабий эътиқодига асосан фуқаролик бериш маросимида эркак расмийси билан қўл билан саломлашиши мумкин эмасди. Масъул расмийлар бу масала шундан далолат берадики бу аёл “ўзини Франция жамияти билан мослаштиргани йўқ ”- деб айтишди ва шунга асосланиб унинг фуқаролик ҳғужжатини олишдаги илтимосини инкор этишди. У олий суд маҳкамасига шикоят қилди. Аммо бу суд маҳкамаси ҳам чиқарилган ҳукмни тасдиқлади. Алжирлик ушбу аёл милодий 2010 йилда франциялик бир эркакка турмушга чиққан. Милодий 2016 йилда Франциянинг Эйзердаги Гарнобел шаҳрида фуқаролик бериш учун ўтказилган маросимда йиғилишда ҳозир бўлган маҳаллий масъул билан қўл бериб саломлашмади. Бу масала боғлиқ Швецариядаги маҳаллий бир суд ҳам милодий 2016 йилда Швецариядаги бир мактабда икки нафар мусулмон ўқувчи ўз ўқитувчиси билан қўл бериб саломлашиши лозим акс ҳолда жарима тўлашади деб ҳукм чиқарди. Ҳар бир дин ва мазҳаб ўзига хос кўрсатма ва таълимотларга эгадир. Албатта эҳтимол бу таълимотлар бошқа жамиятнинг урф-одатига туғри келмаслиги мумкин. Аммо бу таълимотларга ҳурмат-эҳтиром кўрсатиш диний ҳар бир издош ва шахс ақидаларининг эркинлигига иддао қилувчи ҳар бир жамиятдаги ақида ва сўз эркинлигининг энг минимал даражаси ҳисобланади.\nЮқорида зикр этилган мавзў инсон ҳуқуқлари халқаро конвенцияси ҳамда Франциянинг асосий қонунида таъкидланган. Инсон ҳуқуқлари конвенциясининг икки моддасида сўз ва ақиданинг эркинлиги таъкидланган ва бу конвенциянинг 18 моддасида шундай келтирилади: “Ҳар бир шахс мазҳаб, эътиқод, виждон ва ақида эркинлигидан баҳраманд бўлиш ҳаққига эгадир. Бу ҳуқуқ эътиқод ёки мазҳабни ўзгартириш эркинлиги, ҳамда таълим шаклида эътиқод ёки мазҳабни изҳор этиш эркинлиги, маросим ва тоат-ибодатларга амал қилиш умумий ёки ёлғиз диний маносикларни бажо келтириш эркинлигини ҳам ўзига қамраб олади.” Инсон ҳуқуқлари конвенциясининг 19 моддасида шундай ёзилган : “Ҳар бир шахс сўз ва баён эркинлигига эгадир. Эркинликни ўзига қамраб олган бу ҳуқуқ ҳеч қандай дахолатисиз ақидага эга бўлмоқ, тадқиқот олиб бориш эркинлиги, тарқатиш ва чегараларни назарга олмасдан ҳар қандай оммавий ахборот воситалари орқали ақидалар ва маълумотларни олиш ва уни ёритиш каби масалаларни ўзига қамраб олади. ”\nИнсон ҳуқуқлари халқаро конвенцияси кўп камчиликларга эгадир ва жаҳонда инсон ҳуқуқини белгилаш учун бир меъёр бўлолмайди. Чунки бу конвенция либерал-демократ таълимотлар ва Ғарб давлатларининг манфаатлари асосида ёзилган конвенциядир. Аммо муҳим масала шундаки, Франция давлати ва бошқа Ғарб давлатлари Франциянинг асосий қонуни ва инсон ҳуқуқлари халқаро конвенциясига нисбатан ҳурмат-эҳтиром зоҳир этишга тайёр эмаслар. Бу ҳуқуқ инсонларнинг тақдири ва ўзига нисбатан ҳурмат-эҳтиром қилишга устувор тўрадиким, унга нисбатан эътиборсизлик қилиш ва уни бошқа кунга қолдириш мумкин эмас.\nАзизлар, сиз Муқаддас Машҳад шаҳридан ҳаво тўлқинларига тараётган Эрон Ислом Жумҳуриятининг ўзбек тилидаги радиосидан “Ғарбда исломга нисбатан бадбинлик” унвонли дастуримизни тинглаяпсиз.\nАзиз тингловчилар, ўз фикр ва мулоҳазаларингизни баён этиш учун қўйидаги адресга мурожаат этишингиз мумкин:\nДастуримиз давом этади.\nБу ўртада фуқаролик ҳуқуқи инсон ҳуқуқларининг муҳим бир қисми унвонида турли мамлакатлар, жумладан Франция мамлакатининг асосий қонунида жиддий эътибор қаратилган. Франция Инқилобидан икки йил ўтгач, яъни милодий 1791 йилда ушбу мамлакатнинг биринчи асосий қонуни тасдиқланди. Албатта шуни зикр этиб ўтиш жоизки, 19 асрнинг охиригача Франция сиёсий тизимларни ўзгартириш ва асосий қонунни қайта-қайта кўриб чиқиши сабабли устуворсиз бир вазъиятга тушган эди. Франция инқилоби юзага келиши сабабига айланган ушбу мамлакатдаги синфий ихтилофлар ва зулм-истибдодларга қарши франциялик мутаххассислар ва фуқароларнинг эътирозлари Францияда фуқаролик ва инсон ҳуқуқлари баённомасини чиқариш масаласи катта аҳамиятни касб этди. Бу баённомани кўплар фуқаролик ва инсон ҳуқуқлари тарихида энг юксак ютуқ ҳамда бугунги жамият ва жаҳонда ушбу ҳуқуқни таъминлашнинг намунаси унвонида эслатишади.\nАзиз тингловчилар " Ғарбда исломга нисбатан бадбинлик " унвонли дастурга ажратилган вақт ўз ниҳоясига етди. Биз эса, дастуримизга якун ясаймиз. Яна радио тулқинларида ҳамнафас бўлгунча, меҳрубон ва раҳмли Аллоҳ паноҳида қолинг.\nЮНИСЕФ ташкилотининг биринчи инсонпарварлик ёрдамлари Эронга келди\nЭрон парламенти делегацияси Россияга сафар қилди\nЎзбекистон – Жанубий Корея умумий қиймати 12 миллиард долларлик келишувлар имзолашди\nШавкат Мирзиёев ва Мун Чжэ Ин тор ва кенг доирада музокара ўтказдилар\nОренбургда музлаб қолган ўзбекистонлик йигитнинг скелети топилди\nЯманда Ол Сауд бошчилигдаги тажовузкор коалициянинг учувчисиз учоғи уриб туширилди\nАфғонистон ва Қирғизистон ТИВ раҳбарлари иккитомонлама ҳамкорликларни кенгайтириш масаласини муҳокама этдилар\nМеҳди Яғмоий. "Нигоро" (аудио)\nТуядан қочиб қутулиш (видео)


Александр Хомяков: “Динамо”да ёрқин номлар йўқ, аммо жамоа бор” / CHAMPIONAT.asia\nАлександр Хомяков: “Динамо”да ёрқин номлар йўқ, аммо жамоа бор”\nТеглар : Александр Хомяков АндижонЎзбекистон Лига Кубоги\nЎзбекистон Лига Кубоги чорак финали доирасидаги “Динамо” – “Андижон” (2:1) учрашувидан кейин дастлаб меҳмонлар устози Александр Хомяков ўйин ҳақида тўхталди.\n- Бугун томошабоплиги бўйича ҳам, шиддат борасида ҳам яхши ўйин бўлди, дея оламан. Афсуски, мағлуб бўлиб, турнирни тарк этдик. Тўғри, бугун зич тақвим графиги сабабли, бир қатор футболчиларга дам олиш имконини бергандик, аммо шунга қарамай, йигитлар ёмон ўйин намойиш этишмади. Иккинчи бўлимда гол ўтказиб юборган бўлсак-да, жамоам курашдан четда қолмади ва охиригача жанг қилди, дейиш мумкин. Нима ҳам дердим, “Динамо”ни ярим финалга чиққани билан табриклайман ва кейинги ҳал қилувчи ўйинларда омад тилаб қоламан.\nЧинданам, якшанба куни “Навбаҳор”га қарши “Андижон”ни жуда ҳам муҳим баҳс кутиб турибди. “Водий дербиси” доим шиддатли ўтиши барчага маълум. Таркибда ротация бўлиши аниқ. Сабаби биз кўп футболчиларимизга дам бердик, улар “Навбаҳор”га қарши ўйинда янгича иштиёқ билан майдонга тушишларини кутаяпман. Ўйлайманки, “Водий дербиси”да “Навбаҳор” фаворит саналади. “Андижон” эса мухлислари қаршисида бор куч ва имкониятини ишга солади. Икки жамоани ҳам осон бўлмаган ўйин кутаяпти.\nГермания Кубогининг 1/2 финал баҳслари қачон ўтиши эълон қилинди 0\nШота Арвеладзе билан катта интервью - Адебайор сўраган маблағ, Дердийокнинг "Пахтакор"даги маоши, Ван Гал ҳақида 1\nК-Лига 2. "Сеул И-Лэнд" - "Аньянг" 0:2 1\nКарикатура: 2 йил олдин "Реал" "Ливерпуль"ни мағлуб этган ҳолда, ЕЧЛ совринини қўлга киритган эди 16


Қатар терма жамоаси устози Ўзбекистонга қарши ўйин олдидан нима ҳақида гапиришни истамади? - Zamin.uz\n08:30 / 16.10.2018\nХабарингиз бор, эртага Ўзбекистон – Қатар ўртоқлик учрашуви бўлиб ўтади. Бугун ушбу беллашув олдидан иккала терма жамоа бош мураббийлари ўртасида матбуот анжумани бўлиб ўтди. Матбуот анжуманининг иккинчи қисмида меҳмонлар устози Феликс Санчес Бас ва футболчи Абдулраҳмон Муҳаммад журналистлар саволларига жавоб беришди.\nФеликс Санчес: - Ўзбекистон билан бўладиган баҳс жуда ҳам қизиқарли бўлишига ишонаман. Эртага яхши натижа кўрсатишга ҳаракат қиламиз.\nМуҳаммад Албакри: - Эртанги ўйинга биз жуда ҳам кўп тайёргарлик кўрдик. Ўзбекистонга қарши ўйин қийин кечади деб ўйлайман.\nФеликс Санчес: - Биз доимо ҳимояда ҳам ҳужумда ҳам балансни ушлашга интиламиз. Эквадорга қарши ўйиндан сўнг биз айрим ўйинчиларга дам беришга ҳаракат қилдик. Улар биз учун муҳим футболчилар. Уларни Осиё чемпионлар лигасида ҳам муҳим беллашувлар кутиб турибди. Бизда уларни ўрнини боса оладиганлар етарлича топилади.\nМен Қатар терма жамоасида анча йилдан бери ишлаяпман. Қатарда мени барча нарса қониқтиради ва мен шартномам ҳақида гапиришни истамайман.\nМуҳаммад Албакри: - Қатарда авлодлар алмашинуви кетмоқда. Жамоамизга мукаммалликка эришиш учун озгина вақт керак ва тез орада сиз Қатарнинг ҳақиқий кучини кўрасиз. “Замин” янгиликларини “Youtube”да кузатиб боринг\n9-10-2019, 17:25, Спорт\n12-09-2019, 20:13, Спорт\nФеликс Санчес: "Кейинги ўйинларимиз борасида Хавига қўнғироқ қиламан"\n2-02-2019, 12:05, Спорт\nФеликс Санчес: "Қатарни тарихдаги энг масъулиятли ўйин кутиб турибди"\n1-02-2019, 07:33, Спорт\n23-01-2018, 10:15, Спорт


«Ўзбектелеком»дан янги хизмат турлари\nТошкент +3,2 °C\n18 Фев 2020 2915\nЭндиликда интернет хизматларига уланиш учун онлайн тразда ариза бериш мумкин.\nАхборот технологиялари ва коммуникацияларини ривожлантириш вазирлиги томонидан тизимдаги корхоналар иш самарадорлиги, аҳолига қулай ва сифатли хизматлар кўрсатиш сифатини яхшилашга алоҳида эътибор қаратилмоқда. Чунки, рақамли технологиялар нафақат маҳсулот ва хизматлар сифатини оширади, ортиқча харажатларни камайтиради, одамлар турмушини кескин яхшилаши мумкин.\nЭндиликда юртимиз аҳолиси кенг полосали алоқа хизматларига уланиш учун «Ўзбектелеком» АКнинг сотув ва хизмат кўрсатиш офисларига ташриф буюрмай онлайн тарзда ариза беришлари мумкин. Бунинг учун мурожаат қилувчи бевосита «1084» қисқа рақами бўйича Ахборот марказига қўнғироқ қилиш, шунингдек Компания расмий сайтининг «Онлайн дастур» бўлими орқали аризалар қабул қилинади, деб хабар беради Ахборот технологиялари ва коммуникацияларини ривожлантириш вазирлиги.\nЎз ўрнида «Ўзбектелеком» АКнинг ҳудудий бўлинмалари Ахборот марказидан аризалар қабул қилинган кундан бошлаб 1 иш кунидан кечиктирмасдан жойларга чиққан ҳолда хизматга уланишни ташкил этишга буюртма берадилар.


Тарих - Anhor\nУч йил аввал ишга туширилган янги тизим ўтказиладиган савдоларга бўлган ишончга путур етказмоқда.\nЎзбекистонда шифокорлар, ҳамширалар, санитаркалар ва лаборантлар орасида COVID-19 га чалинганлар сони ортиб бормоқда, COVID-19 дан вафот этган тиббиёт ходимларининг аниқ сони ошкор этилмаяпти, эҳтимол бундай статистика юритилмаётгандир ҳам...\nБу қулликда бўлиб ватанига қайта олган, аммо ҳуқуқни муҳофаза қилиш органларида адолат топа олмаётган аёл ҳикояси, ҳар йили Ўзбекистонда одам савдоси бўйича 300 дан ортиқ ҳолат қайд этилади...\nИкки ҳафта олдин ўзимга “Уф, уйда бундай қўрқиб ўтиргандан кўра, шу ковидни бошдан кечирганим маъқул эди” деб айтгандим; ҳа, фаришталар омин деган кўринади.\nДавлат ўз аскарларини урушга жўнатаётганда уларни қурол, форма ва бронежилетлар билан таъминлайди, биз ҳозир ўша аскарлардаймиз, ўзимизни хавфсизликда ҳис қилмаяпмиз, бизда вирусдан тўлақонли ҳимояланиш имконияти йўқ.\nРоссиялик Анна Болт ва унинг белоруссиялик турмуш ўртоғи Валерий Ўзбекистондан Минскка ўз уйига қайта олмаяпти.\nAnhor.uz лавҳасида «Отанг — бозор, онанг — бозор» мақолини бозор ходимлари қандай тушуниши ва бозор улар учун нимани англатишини билиб оласиз.\n«Ҳурматли ўртоқлар!» - деб бошлади ўзининг кириш сўзини саммит мезбони Гурбангули Бердимухамедов. Ҳашаматли стол атрофида ўтирган саммит иштирокчилари бир-бирига қараб қўйишди...\n2019 йил сентябрь ойида курьерлик юкларига божхона ишловини бериш тезкорлик билан Тошкентга кўчирилди.


Ўзбекистонда АИ-80 бензини 70% га қимматлашди\n12 Noyabr 15:25 / Published in Иқтисодиёт\nЎзбекистонда АИ-80 бензини қимматлашди: 1 литри 7,3 минг сўмдан\nЖорий йилда АИ-80 русумли бензиннинг бошланғич қиймати 70% га ошиб, 1 литри 7,3 минг сўмни ташкил қилди.\nЎзбекистонда АИ-80 бензинининг ҳафталик котировкаси 2021-йил бошидан буён 63,2 фоизга ошиб, бир тоннаси учун 5,7 миллион сўмдан 9,3 миллион сўмгача ошди, деб хабар қилди Ўзбекистон Республика товар-хом ашё биржаси (ЎзРТХБ) матбуот хизмати.\nҚайд этилишича, кўриб чиқилаётган даврда АИ-80 русумли бензиннинг бошланғич қиймати ўртача 70% га ошиб, бир тоннаси 10 миллион сўмни ёки 1 литри қарийб 7,3 минг сўмни ташкил қилган.\n«Очиқ биржа савдолари натижасида бошланғич ва биржа нархлари ўртасидаги фарқ ўртача 1% дан ошмади. Биржа савдоларида бензин деярли бошланғич қийматида сотилди», — дейилади Ўзбекистон товар-хомашё биржаси сайтида.\nБундан ташқари, нархларнинг ошиши жаҳон биржаларида ҳам кузатилмоқда. Шундай қилиб, Брент маркали нефтнинг жаҳон нархи жорий йилда ўртача 60-70% га ўсди.\nАввалроқ Энергетика вазирлиги республикада бензин нархи нима учун кескин ошганини тушунтирган эди. Вазирликнинг таъкидлашича, маҳаллий бензин нархининг шаклланишига бозор конюнктурасидан келиб чиқиб шакллантириладиган жаҳон котировкаларидаги ўзгаришлар таъсир кўрсатади.\nTagged under: АИ-80, БЕНЗИН, ёқилғи-мойлаш материаллари, СУМ, ЎзРТХБ\nПрезидент мактабларни таъмирлаш ва реконструкция қилиш дастури ҳақида гапирди\nТошкентда метро қурилишига салкам 355 миллион доллар керак бўлади\nЙҲХББ хизмат машинасининг нотўғри жойда тўхташига изоҳ берди


ЎзА - Стол теннисчиларимиз Жанубий Кореяда маҳоратини оширмоқда\nСтол теннисчиларимиз Жанубий Кореяда маҳоратини оширмоқда\nХабарингиз бор келаси йили Япония пойтахти Токио шаҳрида XXXII ёзги Олимпия ўйинлари ўтказилади. Шу муносабат билан айни кунларда Олимпия ўйинлари дастуридан жой олган спорт турлари бўйича бир қатор спортчиларимиз чет давлатларда ўқув-йиғин машғулотларини ўтказмоқда.\nОлимпия ўйинларига йўлланмани қўлга киритиш, спортчиларни нуфузли мусобақаларга тайёрлаш мақсадида Ўзбекистон стол тенниси федерацияси бир қатор чет давлатлар билан алоқалар ўрнатди. Бунинг самарасида чет эллик мутахассислар қўл остида бир қатор спортчиларимиз ўз маҳоратини оширмоқда.\nЖумладан, миллий терма жамоамиз аъзолари Зоҳид Кенжаев ва Римма Гуфранова ҳозирда Жанубий Кореяда тажрибали мутахассис Сон Сунг Сун қўл остида келгуси йилги мусобақалар ва Олимпия ўйинлари йўлланмасини қўлга киритиш учун ўқув-машғулот йиғинини ўтказмоқда. 27 декабрь кунига қадар бўлиб ўтадиган мазкур йиғинда теннисчиларимиз тактик-техник, жисмоний ҳолат бўйича назарий ҳамда амалий машғулотлар ўтказади.\nШунингдек, Миллий олимпия қўмитаси ва мамлакатимиз стол федерацияси мамлакатимизда кореялик мураббий Сон Сунг Сун бошчилигида ўқув-машғулот йиғинини ўтказади.


Икки контурли иситиш қозонлари ҳақида нималарни биласиз?\nBosh SahifaBlogИкки контурли иситиш қозонлари ҳақида нималарни биласиз?\nROYAL икки контурли иситиш қозонларини ишлаб чиқаришни йўлга қўйди.\nROYAL янги, икки контурли иситиш қозонларини ишлаб чиқаришни йўлга қўйди. Инновацион икки контурли ROYAL иситиш қозонлари ҳайратлантирувчи устунликларга эга бўлиб, бир вақтда уйингизни иситиш ҳамда иссиқ сув билан таъминлаш имкониятига эга.\nДеворга ўрнатиладиган янги ROYAL иситиш қозонлари осонлик билан кам жой эгаллаган ҳолда ҳар қандай деворга ўрнатилади. Ушбу қозонлар инновацион диагностика ва автоматик бошқарув тизимларига, ҳамда хавфсизлик даражасини янада юқори поғонага кўтарувчи газ назорати, ҳамда сейсмик назорат каби датчикларга эга. Газ назорати датчики ROYAL қозонини муттасил назорат қилади, заррача газ чиқиши билан, бир дамда қозонни автоматик ҳолда ўчиради ва муаммо ҳақида сизга хабар беради. Сейсмик назорат датчики 4-5 баллик ер қимирлашлари содир бўлаётганда қозонни автоматик ҳолда ўчиради ва сизни хатардан ҳимоя қилади.\nИситиш қозонидан қулай фойдаланиш учун хона термостати ўрнатилган махсус бошқарув пульти мавжуд. Унинг ёрдамида сувни бир зумда қиздирадиган ва уйни максимал даржада иситадиган «максимум» тизими ёки электр энергиясини тежаб ишлатадиган «тежамкорлик» тизимларини созлаш имконияти бор. Бундан ташқари, тежамкорликка улкан ҳисса қўшадиган функциялардан бири бу бошқарув пультига ўрнатилган таймердир. Таймер ёрдамида уйни тарк этаётганингизда қозонни ўчиришингиз ва қайтиб келишингиздан олдин қўшиб, уйни иситишингиз мумкин.\nЯнги ROYAL иситиш қозонини энг катта устунликларидан бири – бу инновацион, патентланган, интеграция қилинган иссиқлик алмашувчи мосламадир. Ушбу мослама туфайли, янги ROYAL иситиш қозони бошқа иситиш қозонларга қараганда кўпроқ сув иситишга ҳамда узоқроқ ҳизмат қилишга қодир.\nЯнги турдаги иситиш қозонларни ишлаб чиқариш Жанубий Кореянинг Kiturami компанияси билан ҳамкорликда ишга туширилган. Ҳозирда 15 Alfa, 18 Alfa ва 24 Alfa номли, 150 кв.м. 190 кв.м. ва 240 кв.м. майдонли уйни исита олувчи моделлар ишлаб чиқарилиши бошланган.\nУшбу иситиш қозонларнинг комплектида 40 метргача масофада бемалол ишлайдиган хона термостати ўрнатилган махсус бошқарув пульти мавжуд. Иситиш қозони ҳаттоки ертўла ёки қозонхонада ўрнатилган ҳолда ҳам, уни уйдан туриб бемалол бошқариш мумкин.\nROYAL иситиш қозонлари билан бир комплектда коаксиал дудбурон мавжуд. Ушбу дудбуроннинг конструктив хусусиятлари туфайли қўшимча вентиляция ускуналари умуман шарт эмас.\nКоаксил дудбурон оддий дудбуронларга қараганда анча қулайроқ ва юқори хавфсизлик даражасига эга.\nИнновацион, икки контурли ROYAL иситиш қозонлари 3 йиллик тўлиқ, бепул кафолатга эга. Қўшимча маълумот учун сайтда, facebook сайтларига ташриф буюринг ёки (71)148-88-88 рақамига қўнғироқ қилиинг.


Ташқи далил билан таржиҳ қилиш кўринишлари | Azon.uz - Ахборот-таҳлилий портал\n1. Қуръоннинг зоҳирига мувофиқ келиши сабаб таржиҳ қилиш:\nБунда икки хабардан бири Қуръоннинг зоҳирига мувофиқ бўлади ва хабар мана шу сабаб таъкидланади. Чунки Қуръоннинг зоҳири қувватлаган ҳадис маъносида зонн ғолиб келишини таъкидлагани учун бошқасидан кўра авлороқ ҳисобланади. Бундан ташқари, мазкур хабарга амал қилиш унинг муқобилида бўлган битта далилга мухолиф келишни тақозо этади. Акси эса икки далилга мухолиф келишни тақозо этади. Битта далилга мухолиф келадиган нарсага амал қилиш, иккита далилга мухолиф келадиган нарсага амал қилишдан кўра авлороқдир.\nМисол: Тағлис (бомдод намозини ғира ширада ўқиш)лик ҳадиси исфор (бомдод намозини ёриштириб ўқиш) ҳадисидан муқаддам қилинади. Чунки тағлис ҳадиси Аллоҳ таолонинг: وَسَارِعُوا إِلَى مَغْفِرَةٍ مِنْ رَبِّكُمْ وَجَنَّةٍ عَرْضُهَا السَّمَوَاتُ وَالْأَرْضُ أُعِدَّتْ لِلْمُتَّقِينَ\n“Роббингиздан бўлган мағфиратга ва кенглиги осмонлару ерча бўлган, тақводорлар учун тайёрлаб қўйилган жаннатга шошилинг” оятига мувофиқ.\nТатбиқ: Бунинг татбиқи очиқ‑ойдин кўриниб турибди.\n2. Хулафойи рошидинлар ёки улардан бирининг амали билан таржиҳ қилиш:\nБунда хулафойи рошидинлар: Абу Бакр, Умар, Усмон ва Али розияллоҳу анҳулар ёки улардан бири икки ҳадисдан бирига амал қилган бўлади. Мана шундай ҳадис бошқасидан таржиҳ қилинади. Чунки Расулуллоҳ соллаллоҳу алайҳи васаллам уларга эргашиш ва иқтидо қилишга буюрганлар. Қолаверса, улар Қуръонни, ваҳий ўринларини ва таъвилни яхши билишган. Зеро, улар иккинчи нассни ҳузурларида ҳужжат бўлсагина тарк этишган. Шунинг учун ҳам улар амал қилган хабар бошқасидан муқаддам қилинади.\nРасулуллоҳ соллаллоҳу алайҳи васаллам: عَلَيْكم بِسُنَّتِي وَسُنَّةِ الْخُلَفَاءِ الرَّاشِدِينَ الْمَهْدِيِّينَ من بعدي عَضُّوا عَلَيْهَا بِالنَّوَاجِذِ “Суннатимни ва мендан кейинги рошид халифаларнинг суннатини ўзингизга лозим тутинг. Уни тишларингиз билан маҳкам тишлангиз”, дедилар”.\nЯна Расулуллоҳ соллаллоҳу алайҳи васаллам: اقْتَدُوا بِاللَّذَيْنِ مِنْ بَعْدِي مِنْ أَصْحَابِي أَبِي بَكْرٍ وَعُمَرَ “Менинг саҳобаларимдан мендан кейинги иккиталари: Абу Бакр ва Умарга иқтидо қилинглар”, дедилар.\nАйюб Сахтиёний айтади: “Сенга Расулуллоҳ соллаллоҳу алайҳи васалламдан (ривоят қилинган) ихтилоф келиб, унда Абу Бакр ва Умарни (амал қилаётганини) кўрсанг, қўлингни маҳкам боғла (яъни, ўшани маҳкам тут). Зеро мана шу ҳақ ва мана шу суннатдир”.\nМисол: “Икки ийддаги такбирлар” ҳадиси “Етти такбир” деб ривоят қилинганга муқаддам қилинади.\nТатбиқ: Абу Бакр, Умар, Усмон ва Али розияллоҳу анҳулар: “Жаноза (намози)нинг тўрт (такбири) каби тўрт (такбир)”, деб ривоят қилган кишининг хабарига мувофиқ келишган.\nШунингдек, Абу Мусо розияллоҳу анҳунинг хабарида ҳам: “Ийд (намозининг) аввалги ва иккинчи (ракати)да тўрт такбир айт”, деб ривоят қилинган.\nАйтаманки, “Аслида, таржиҳ йўллари жуда кўп. Хулосаси, таржиҳнинг асоси – таржиҳ қилувчининг назарида шаръий йўлларга мувофиқ тарзда зиёда қувватланиш эканидир. Мана шу ҳолат топилса, таржиҳ эътиборли ҳисобланади”.\nҲадис илми таржиҳ таржима Махсус Илм


Ўзбекистонлик сенатор-ҳокимлар Осиё тараққиёт банкини чув туширишди « Ўзбекистон Халқ Ҳаракати\nЎзбекистонлик сенатор-ҳокимлар Осиё тараққиёт банкини чув туширишди\n06 October 2016 - 11:30\nЯна бир эски мақоламни топиб олдим. 2007 йилда ёзган эканман. Ўқиб кўрдим. Унчалик эскига ҳам ўхшамайди. Худди ҳозиргина тандирдан чиққандек. 🙂\nЎзбекистонлик сенатор-ҳокимлар Осиё тараққиёт банкини чув туширишди.\nЖиззах вилоятининг қайси туманига борманг, араваларда, велосипед-у, автомобилларда хамда яёв холда сув ташиётган одамларга дуч келасиз. Бу холатни айникса Дўстлик, Пахтакор, Жиззах, Зомин ва Ғаллаорол туманларида кўплаб кузатиш мумкин.\nУларнинг ҳеч бири сизга арзини айтмайди. Микрофон тутсангиз, пақирини ҳам ташлаб қочиб қолади. «Оч қорним, тинч қулоғим» мақоли ўзбекларнинг хаётий шиорига айланган.\nАйнан ичимлик сувининг танқислиги туфайли, Жиззах вилоятининг ҳали у, ҳали бу туманида турли юқумли касалликларнинг тарқалиши оддий ҳолга айланган.\nЎтган 2006 йил давомида Жиззахнинг Бахмал, Пахтакор ва Дўстлик туманларида юқумли касалликларнинг ҳуружи кўпрок кузатилди.\n50-йилларнинг охиридаёқ тугатилган дея ҳисобланаётган тиф, вабо, куйдирги каби касалликлар, Жиззах вилоятида яна қайта дунёга келаяпти.\nВилоят юқумли касалликлари шифохонаси ходимининг айтишича, бундай касалликларнинг «уйғониши» ичимлик сувининг танқислиги билан боғлиқ.\nМасалан, Пахтакор туманидаги Акмал Икромов хўжалигида истиқомат қилаётган 40 мингдан ортиқ аҳоли, мана 1991 йилдан буён, тоза ичимлик сувисиз яшаб келаяпти.\n– Юртимиз мустақил бўлди-ю, сувимиз қуриди, – дейди хўжалик фуқароси Аҳмад ака, – қувурларни кавлаб чиқариб олишди ва қаёққадир сотиб юборишди. Мана, 15 йилдан буён каналдан сув ичиб келаяпмиз.\nАҳмад бобо айтган канал қирғоғи кун ботгунича одамлар, моллар ва қўйлар, кир юваётган қиз-жувонлар билан гавжум. Ҳатто ўтган йили шу туманда тарқалган ва 3 нафар ўсмирнинг ҳаётига зомин бўлган тиф касаллигининг ўчоғи хам айнан шу каналдан топилганлиги, қирғоқдаги одамлар ва бошқа жонзотларнинг сонини камайтирмади.\nЙўқ ичимлик сувига аҳолидан пул йиғиш эса камайгани йўқ.\nЖиззах шаҳридаги аҳвол ҳам туманлардагидан яхши эмас. Кўп қаватли уйларда яшовчи фуқаролар учун, 1995 йилдан бошланган «Юқорига сув ташиб чиқиш бўйича мусобақа» деб номланган ўйин ҳали бери тугайдиганга ўхшамайди.\nКўринишидан, вилоятдаги ичимлик суви танқислиги, вилоят раҳбариятидан кўра, кўпрок, ҳорижий ташкилотларни ташвишга солди шекилли, улар 1999 йили Жиззах шаҳрининг сув таъминоти учун 11 миллион 200 минг АҚШ доллари миқёсида грант ажратишди.\nГрант, сувга тушган игнадек ғойиб бўлганини айтиб ўтириш шарт эмас. Вилоят раҳбари ўша пайтда Шавкат Мирзиёев бўлганлигини ҳисобга олсак, бу ҳолатга изоҳ бериб ўтириш ҳам шарт эмас.\nБу орада Мирзиёев Самарқанд вилоятига ҳоким бўлиб кетди, Жиззахликлар эса тамшаниб қолаверишди. Ўша йили Баҳмал ва Пахтакор туманларида тиф касаллиги тарқади ва учта қишлокда карантин ҳолати эълон қилиниб, ташқи дунёдан узиб қўйилди. Шу қишлоқларнинг 8 нафар фуқароси тиф касаллигидан жон берди.\nБу ҳакда ҳеч қаерда ҳеч қандай ҳабар берилмади: ҳукуматнинг расмий ОАВлари бу воқеани кўриб кўрмасликка олишди. Фақат, ўша пайтдаги «Интерньюс-Ўзбекистон” ташкилотининг кўмагида тайёрланувчи «Замон» ва «Очиқ Осиё» ахборот дастурлари воқеа ҳақида видеолавҳалар тайёрлаб эфирга узатишди. Кейинчалик ўша журналистларнинг ишдан қувилганликлари сабабларини ҳам айтиб ўтиш шарт эмас.\nВақт эса ўтиб борарди. Ўзбекистон ҳукумати Европа билан алокаларни чигаллаштирди. Гуманитар ёрдамлар ва турли грантларнинг салмоғи пасайди. Жиззах, Қашкадарё ва Сирдарёда эса ичимлик суви муаммосининг кўлами ортиб бораверди.\nВа ниҳоят, Вазирлар маҳкамасининг раиси Шавкат Мирзиёев уччала вилоятнинг ҳокимларини чақириб, зудлик билан ичимлик суви муаммосини ҳал этиш бўйича лойиҳа ўйлаб топишларини талаб қилади.\nЗудлик билан бир биридан ажойиб лойиҳалар тайёрланди. Уларни дархол умумлаштиришди ва «Проект по обеспечению питьевой водой малообеспеченных жителей многоквартирных домов трех городов – Гулистана, Карши и Джизака» деб номлашиб, Осиё Тараққиёт банкига топширишди.\nОсиё тараққиёт банкида узоқ ўйлаб ўтиришмади. 2005 йилда ушбу лойиҳа учун нақд 65 миллион АҚШ доллари ажратишди қўйишди. Ушбу маблағнинг 20 миллион доллари Жиззах вилояти ҳисоб рақамига ўтказиб берилган.\nЛойиҳада кўзда тутилган ишлар жорий 2007 йилда якунланиши керак. Жиззахликлар эса ҳайрон: Бошланмаган иш қандай қилиб якунланиши мумкин?\nАжратилган маблағларини ўз ҳисоб рақамига тантана билан қабул қилиб олган “Ўзкоммунҳизмат” агентлиги раҳбари ўринбосари Анвар Муҳаммадалиевнинг таъкидлашича, лойиҳа бўйича барча ишлар 2006 йилнинг феврал ойида бошланиб, 2007 йилнинг июн ойида ниҳоясига етиши керак.\nТўғри, Жиззах шаҳрида у ёқ бу ёқни кавлашди, чекка туманлардаги эски қувурларни кавлаб чиқариб, келтириб шаҳар кўчаларига кўмишди. Шу билан иш тўхтади. Аҳоли эса, кўп қаватли уйларга ҳамон сув ташиб чиқмоқда.\nТез орада кунлар исийди. Жиззахликлар буни ҳавотир билан кутишмоқда, чунки, иссиқда ичимлик сувига бўлган талаб кучаяди. Талаб эса одамларни яна, турли инфекциялар қайнаб тошаётган канал ва сойларнинг қирғокларига етаклайди.\nОсиё тараққиёт банкининг молиявий ёрдами вилоят ҳокими Убайдулла Ямонқулов ва унинг маънавий устози Шавкат Мирзиёевнинг бевосита раҳбарлигида талон тарож қилинганлигини Жиззахда бугун ҳамма билади.\nЎзбекистоннинг яна бир «камгап» молиявий донори – Япония мамлакати томонидан яна бир грант маблағи ажратилганлигидан эса кўпчиликнинг хабари йўқ. «Кам таъминланган шаҳар аҳолиси учун ичимлик сув таъминотини йўлга қўйиш» деб номланган лойиҳа учун кунчиқар мамлакатнинг кўнгли бўш банкирлари аллақачон бир ярим миллион доллар ажратишган.\nМаҳаллий матбуотнинг хабар беришича, Ўзбекистон Осиё Тараққиёт банкига 1995 йилда аъзоликка қабул қилинган. Ҳозиргача ушбу банк томонидан Ўзбекистонга берилган молиявий ёрдамнинг ҳажми 915 миллион АҚШ долларидан ортиб кетган.\nОсиёдаги йирик молиявий ташкилотнинг Ўзбекистондаги бўлими бошлиғи Шон О’Салливаннинг матбуот орқали эътироф этишича, юқоридаги маблағнинг 100 миллион доллари Ўзбекистондаги ичимлик сув таъминоти учун сарфланади.\nМуаллифнинг Facebook.com ижтимоий тарсоғидаги саҳифасидан олинди


Юқтирганлар 65765 киши\nСоғайганлар 62876 киши\nВафот этганлар 554 киши\n11:10 / 23.03.2020\nТошкент шаҳри. Ҳаво ўзгариб туради, бироз ёмғир ёғиши мумкин. Шарқий шамол йўналишини ўзгартириб ғарбдан 5-10 м/с тезликда эсади, 12-17 м/с гача кучайиши мумкин. Ҳарорат кечаси 10-12 даража, кундузи 15-17 даража илиқ бўлади.\nҚорақалпоғистон Республикаси, Хоразм вилояти. Ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 3-8 даража, кундузи 13-18 даража илиқ бўлади.\nБухоро ва Навоий вилояти. Ҳаво ўзгариб туради, баъзи жойларда ёмғир ёғади. Шарқий шамол йўналишини ўзгартириб ғарбдан 7-12 м/с тезликда эсади, 15-20 м/с гача кучайиши мумкин. Ҳарорат кечаси 8-13 даража, кундузи 12-17 даража илиқ бўлади.\nТошкент, Жиззах, Сирдарё, Самарқанд вилоятлари. Ҳаво ўзгариб туради, баъзи жойларда ёмғир ёғади. Шарқий шамол йўналишини ўзгартириб ғарбдан 7-12 м/с тезликда эсади, 15-20 м/с гача кучайиши мумкин. Ҳарорат кечаси 10-15 даража, кундузи 15-20 даража илиқ бўлади.\nҚашқадарё, Сурхондарё вилоятлари. Ҳаво ўзгариб туради, баъзи жойларда ёмғир ёғади. Шарқий шамол йўналишини ўзгартириб ғарбдан 7-12 м/с тезликда эсади, 15-20 м/с гача кучайиши мумкин. Ҳарорат кечаси 10-15 даража, кундузи 15-20 даража илиқ бўлади.\nАндижон, Наманган, Фарғона вилоятлари. Ҳаво ўзгариб туради, баъзи жойларда ёмғир ёғади. Шарқий шамол йўналишини ўзгартириб ғарбдан 7-12 м/с тезликда эсади, 15-20 м/с гача кучайиши мумкин. Ҳарорат кечаси 8-13 даража, кундузи 16-21 даража илиқ бўлади.\nРеспубликанинг тоғли ҳудудлари. Ҳаво ўзгариб туради, баъзи жойларда ёғингарчилик ёғади. Қор кўчиши хавфи бор. Шарқий шамол йўналишини ўзгартириб ғарбдан 7-12 м/с тезликда эсади, 15-20 м/с гача кучайиши мумкин. Ҳарорат кечаси 3-8 даража, кундузи 7-12 даража илиқ бўлади.\n11:38 / 24.10.2020


Нишонга урилган гаплар: “Агар кўз шаҳват билан қараса, қалб оқибатни кўришдан кўр бўлиб қолади”\nАгар кўз шаҳват билан қараса, қалб оқибатни кўришдан кўр бўлиб қолади.\nАли ибн Абу Толиб розияллоҳу анҳу\nБузғунчини фақат бузғунчи ҳимоя қилади. Йиқилганни фақат йиқилган ҳимоя қилади. Ҳурриятни фақат озод инсонлар ҳимоя қилади. Ҳар бир одам нимани ҳимоя қилаётганини яхши билади.\nБу ҳаётда бирор инсонга суянма. Ҳатто соянг ҳам қоронғу жойларда сени тарк этади-ку!\nМаймунлар машинани эгаллаб олди. Лекин улар ўша машинани ҳайдашни эплолмайдилар. Эгаллаб олиш дегани бошқара олиш, етакчилик қила олиш дегани эмас. Инсонлар ҳаётидаги ҳолатларни ҳам бунга мисол қилсак бўлади. Эгаллаб, босиб олувчилар кўп, лекин етакчилик қиладиганлар, бошқара оладиганлар жуда камдир.\nҒарб дори сотиш учун инсонларнинг касал бўлишларини истайди. Таом сотиш учун фақир бўлишларини истайди. Қурол сотиш учун уларнинг урушишларини истайди. Эгалик қилиш, мустабидлик давом этиши учун халқларнинг парчаланган, бўлинган ҳолда бўлишини истайди.\nБир шахсга ҳеч қандай шак-шубҳа қилмай ишонч билдирсанг, охир-оқибат икки натижадан бирига эришасан:\nЁ бир умрлик шахс (дўст)га;\nЁки бир умрлик дарсга.\nҚўйлар умрини бўридан қўрқиб ўтказади. Охирида эса чўпоннинг ўзи уларни ейди.\nДиплом, аттестат – сенинг таълим олганингни исботлайдиган қоғоздир, ўқиганларингни тушунганингни эмас.\nМудир – сен ишга эрта келганингда кеч келадиган, кеч қолиб келганингда эса эрта келадиган кишидир.\nАгар тузган режангнинг самарасини 1 йил кўрмоқчи бўлсанг, гурунч эк.\nАгар тузган режангнинг самарасини 10 йил кўрмоқчи бўлсанг, мевали дарахт эк.\nАгар тузган режангнинг мевасидан 100 йил баҳраманд бўлмоқчи бўлсанг, болаларга таълим бер.\nИнтернет материалларидан тўплаб, таржима қилувчи Нозимжон Иминжонов\n456 марта ўқилди\nДругие материалы в этой категории: « Нишонга урилган гаплар: “Болам, пешин намозингни ўқиб ол! Унгача мен тушлигингни тайёрлаб тураман”


Қозоғистондаги сайлов натижалари соҳталаштирилгани айтилмоқда\n06 март 2021, Тошкент вақти: 05:25\n19 сентябр куни Қозоғистонда мамлакат парламентининг қўйи палатаси бўлган Мажлисга сайловлари бўлиб ўтди. Ушбу сайловлар жараёнини Европада Хавфсизлик ва Ҳамкорлик ташкилотининг 300дан ортиқ вакили кузатди. Халқаро ташкилот мазкур сайлов демократик талаблар даражасида ўтмаганини танқид қилди.\nЕХҲТ расмийлари сайловлар халқаро андозаларга мос келмаслигини маълум қилди. ЕХҲТнинг сайлов миссиялари бўйича координатори Игор Осташ 20 сентябр куни Алматида сўзлаган нутқида бу ҳақда шундай деди:\n”19 сентябр куни Қозоғистонда ўтган Парламент сайловлари Европада Хавфсизлик ва Ҳамкорлик ташкилоти ҳамда Европа Кенгашининг демократик сайловлар тўғрисидаги талабларига жавоб бермади “ - деди ЕХҲТ расмийси.\n23 сентябр куни Қозоғистондаги мухолифат партиялари вакиллари Қозоғистон ҳукуматини сайлов натижаларини соҳталаштирганликда айблади.\nҚозоғистон Марказий сайлов комиссияси 19 сентябр куни парламент қуйи палатаси, Мажлис учун бўлиб ўтган сайловлар натижаларини пайшанба куни эълон қилди. Расмий маълумотларга кўра, сайловларда Президент Нурсултон Назарбоевнинг “Ўтан” партияси парламентдаги 33 ўринни, Президент тарафдори бўлган “Аист” сиёсий блоки 10та ўринни ва Президентнинг тўнғич қизи Дариға Назарбоева раҳбарлигидаги “Асар” партияси вакиллари парламентдаги уч ўринни эгаллади. Бундан ташқари парламентдаги саккиз ўрин мустақил номзодларга тегди. Мухолифатдаги “Ақ Жўл” партияси эса Парламентдаги фақат битта ўринни эгаллади.\nПайшанба куни “Ақ Жўл” партияси раҳбарлари сайлов натижалари соҳталаштирилганини баён қилди. “Ақ Жўл” раисдоши Бўлат Абилов ўз партияси сайловчиларнинг 40 – 50 фоиз овозини олиши кераклигини айтди. Қозоғистон Марказий сайлов комиссияси эълон қилган расмий маълумотларга кўра эса, “Ақ Жўл” сайловчиларнинг 12 фоиз овозини олган.\n23 сентябр куни пойтахт Остонада уюштирилган матбуот конференциясида “Ақ Жўл” раиси Қалиаҳмет Бимаханов ҳукумат партия раисдоши Олтинбек Сарсенбаев парламент аъзоси бўлишига йўл қўймаслик учун сайлов натижаларини соҳталаштирганини таъкидлади:\n”Биз сайлов натижаларидан қониқдик, дея олмаймиз. Бу адолатсизликнинг ёрқин мисоли. Биз ўтказган дастлабки таҳлил натижаларига кўра, биз парламентда камида икки ўринни эгаллашимиз керак эди. Расмийлар Олтинбек Сарсенбаевнинг парламентга аъзо бўла олмаслиги учун сайлов натижаларини соҳталаштирганига ишончим комил“ - дейди мухолифат вакили.\n“Ақ Жўл” партияси раисдоши Алихан Байменов эса сайлов натижаларидан норозилигини шундай баён қилди:\n”Марказий Сайлов комиссияси эълон қилган якуний сайлов натижалари халқ истагини акс эттирмайди. Расмий натижалар хақиқий натижаларига мос келмайди. Кўпгина ҳолларда йўл қўйилган камчиликлар сабабли сайлов участкалари ёпилиши керак эди. Минглаб ҳолларда сайлов тўғрисидаги қонун бузилган. Барча фактлар хақиқий сайлов натижалари соҳталаштирилганини тасдиқлайди “ - дейди Алихон Байменов.\nҚозоғистонликлар орасида ўтказилган сўровлар, Президент Нурсултон Назарбоевнинг “Ўтан” партияси сайловчиларнинг 30 – 40 фоиз овозини олиши мумкинлигини кўрсатган. Бироқ Қозоғистон Марказий сайлов комиссияси бўлиб ўтган сайловларда “Ўтан” партиясига сайловчиларнинг 60 фоизи овоз берган, деб эълон қилди.\nҚозоғистон парламенти қуйи палатаси, Мажлис раиси, “Ўтан” партияси аъзоси Жармахан Туяқбай Озодлик мухбири билан суҳбатда ўз партияси ғалабасини сайловчиларни ўз дастурига ишонтира олгани билан изоҳлади:\n”Биз олдимиздаги беш йилга мўлжалланган амалий ҳаракат дастурини тақдим этишга муваффақ бўлдик. “Қозоғистон йўли 2009” деб номланган ушбу дастур бизнинг сайловолди платформамиз эди“ - деди “Ўтан” вакили Жармахон Туяқбай.\nПрезидент Нурсултон Назарбоев қизи Дариға Назарбоева бундан атиги 10 ой олдин тузган “Асар” партияси сайловчиларнинг 11 фоиз овозини қозонгани кўплар учун кутилмаган ходиса бўлди. Кўпчилик Дариға отасининг ўрнини эгаллашга тайёргарлик кўряпти, деган фикрда. Қозоғистондаги қатор оммавий ахборот воситаларига раҳбарлик қилувчи Дариға Назарбаева сайловлардан олдин ўз партияси 40 фоиз овоз олишини башорат қилган эди.


"Ювентус" Икардини сотиб олиш фикридан қайтмаяпти\n10 март, 2019, 11:19 193\nУ фаолиятини А Сериянинг бошқа бир гранди сафида давом эттириши мумкин.\nТуриннинг "Ювентус" клуби ёзда "Интер" ҳужумчиси Мауро Икардини сотиб олишга уруниб кўрмоқчи.\nSport Mediaset мухбири Маурицио Писточчининг ёзишича "кекса синьора" спорт директори Фабио Паратичи ҳамда клуб вице-президенти Павел Недвед айни дамда 26 ёшли аргентиналик футболчи билан боғланишган ва уни Туринга кўчиб ўтишга кўндириш ишларини олиб боришмоқда.\nЭслатиб ўтамиз, ҳозирда Икарди ва “нерадзуррилар” ўртасида жиддий муаммолар келиб чиққан. Миланликлар хатто ундан сардорлик боғичини ҳам олиш қўйишган. “Юве” эса айнан мана шундан фойдаланиб уни ўз сафига қўшиб олмоқчи.\nМаълумот учун, Икарди жорий мавус “Интер” сафида жами 28та ўйинда иштирок этди ва ўз ҳисобига 15та гол ҳамда 3та голли узатма ёздириб қўйишга эришди. Transfermarkt талқини бўйича унинг нархи 90 млн еврони ташкил этади.\nИкарди "Наполи"га ўтишга рози бўлди\n"Интер" "Наполи"га Икардини 65 млн еврога сотишга розилик берди\nИкардининг агенти унинг "Монако"га ўтмаслигини айтди


Ёқилғи тарқатиш колонкасини давлат қиёсловидан нима учун ўтказилади | O'ZBEKISTON MILLIY Ёқилғи тарқатиш колонкасини давлат қиёсловидан нима учун ўтказилади – O'ZBEKISTON MILLIY\nЁқилғи тарқатиш колонкаси нефт маҳсулотларини автомобил бакларига, темир йўл ва автомобил цистерналарига тарқатиш учун мўлжалланган. Колонка электрюритгич, насос, импулслар датчигига эга ҳажм ўлчагичи, дросселли клапан, тарқатиш кранига эга шланг, бошқарув блоки ва индикатордан иборат.\nКолонка дросселли клапан ва тарқатиш кранига эга шланг орасида ўрнатилган қўшимча ҳажм ўлчагичи билан жиҳозланган, ҳамда кириш ва чиқиш жойлари беркитиш клапани орқали уланган корпус, орқага қайтадиган пружина билан корпуснинг ён юзасига маҳкамланган ҳаракатланадиган поршен, корпусдаги поршен ҳолатларининг икки сигнализаторидан ташкил топган. Беркитиш клапани ва сигнализаторлар электр жиҳатдан бошқарув блоки билан уланган. Ҳар бир қуйиш вақтида бу қўшимча ўлчагич дозанинг бошланғич қисмини ўлчайди ва бошқарув блоки бу қийматни колонкани юстирлашда олинган қиймат билан солиштиради. Бу қийматлар фарқининг катталиги бўйича сарф датчиги импулсларининг оғирликка оид қиймати тўғриланади. Колонкадан фойдаланганда дозалашдаги хатолик камаяди.\nЁқилғи тарқатиш колонкаларини ишлаб чиқариш автоматизацияси\nИшлаб чиқариш автоматизацияси – бу машина ишлаб чиқаришни ривожлантиришдаги, илгари одам томонидан бажарилган бошқарув ва текширув функциялари приборлар ва автоматик қурилмаларга узатиладиган жараён. Ишлаб чиқаришда автоматизациянинг жорий этилиши жиддий даражада меҳнат унумдорлигини ва чиқарилаётган маҳсулот сифатини оширишга, ишлаб чиқаришнинг турли соҳаларида банд бўлган ишчилар сонини қисқартиришга имкон беради. Автоматизация воситалари жорий этилгунга қадар жисмоний меҳнатни алмаштириш ишлаб чиқариш жараёнининг асосий ва ёрдамчи операцияларини механизациялаш орқали амалга оширилган.\nИнтеллектуал меҳнат узоқ вақт давомида механизациялашган (қўлда бажариладиган) бўлиб қолган. Ҳозирги пайтда формаллаштирилиши мумкин бўлган жисмоний ва интеллектуал меҳнат операциялари механизациялаш ва автоматизациялаш объекти бўлмоқда.\nЎзбекистон Республикасида ўлчашлар бирлилигини таъминлаш масалалари Ўзбекистон Республикасининг “Метрология тўғрисида”ги Қонуни ҳамда техник жиҳатдан тартибга солиш соҳасидаги меъёрий ҳужжатлар билан тартибга солинади.\nҚонуннинг 16-моддасига асосан (ушбу Қонуннинг 14-моддасида кўрсатилган) доираларда фойдаланиладиган, ишлаб чиқарилиши ва импорт бўйича четдан олиб келиниши лозим бўлган ўлчов воситалари давлат синовларидан (кейинчалик уларнинг турини тасдиқлаш шарти билан) ёки метрологик аттестациядан ўтказилиши лозим.\nЎзбекистон Республикасининг “Метрология тўғрисида”ги Қонуни 17-моддасига асосан ўлчаш воситалари турини тасдиқлаш сертификати эътироф этилгандан сўнг, ЎВ Давлат реестрига киритилган ўлчаш воситалари қиёслашлараро интервалга мувофиқ ўрнатилган тартибда қиёслашдан ўтказилиши керак.\nТекширувдан (қиёслашдан) ўтказилиши лозим бўлган ўлчаш воситалари туркумларининг рўйхатига асосан (Адлия вазирлигида 04.05.2016 й. 2782 сон билан рўйхатга олинган) ёқилғи тарқатиш колонкалари 6 ой муддатга қиёслашдан ўтказилади.\nМИ 1864-88 “Ўлчашлар бирлилилигини таъминлаш давлат тизими. Ёқилғи тарқатиш колонкалари. Қиёслаш усулияти” 1.1 бандига асосан ёқилғи тарқатиш колонкалари улардан фойдаланиш жараёнида мажбурий даврий қиёслашдан ўтказилади.\nЎзбекистон Республикаси Ўлчаш воситалари давлат реестри тўғрисида


Нега узум уруғини ютиш керак? - Hidoyat.uz\nАсосий саҳифа Мақолалар Нега узум уруғини ютиш керак?\nУзумни яхши кўрсангиз-у, аммо уруғини ажратиб олишга эриниб (ҳа, кўпчилик шундай қилади), уни кам истеъмол қилсангиз, қуйидаги маълумот айнан сиз учун. Чунки мевани уруғидан тозалашга асло ҳожат йўқ. Бу ҳақда «Хабар» нашри маълум қилди.\nГап шундаки, узум уруғи бир қанча фойдали хусусиятларга эга. Демак, уни ютиш зарар эмас, аксинча, фойдали.\nУзум уруғида кучли антиоксидантлар мужассам. Жумладан, токоферол – айрим онкология турларига барҳам беришга қодир: сут безлари, тери ёки простатит саратони.\nУзум уруғи томирларни мустаҳкамлаб, қонни зарарли моддалардан тозалайди. Шунинг учун у, айниқса, юрак касалликларидан азият чекувчи беморларга тавсия этилади.\nҚон айланишини яхшилаш хусусияти туфайли узум уруғи соч тўкилишига қарши курашиб, илдизини мустақамлайди.\nУзум уруғи Е витаминига жуда бойлиги боис кўзга ижобий таъсир кўрсатади. Кўриш қобилиятини мустаҳкамлаб, кўз билан боғлиқ муаммоларнинг олдини олади.\nЯллиғланишга қарши хусусиятга ҳам эга\nУзум уруғи колит, гастрит, пешоб йўлидаги инфекциялар ва ҳаттоки теридаги муаммоларни даволашда ҳам ёрдам беради. Шунингдек, у ошқозонни жуда яхши тозалайди.


Нижний Новгородда ўзбек қочқини бедарак йўқолди\n12 май 2021, Тошкент вақти: 07:35\nЎзбекистонлик қочқин турмадан чиққач, уни ҳеч ким кўргани йўқ.\nНижний Новгородда бундан 10 кун олдин йўқолган ўзбекистонлик қочқин Азаматжон Эрмаков ҳанузгача топилгани йўқ. Ҳуқуқ ҳимоячилари Эрмаков ўзбек махфий хизматлари томонидан Ўзбекистонга олиб чиқиб кетилганини тахмин қилишмоқда.\nАзаматжон Эрмаков 2012 йилнинг 2 ноябрида Нижний Новгороддаги қамоқхонадан озодликка чиққан пайтда бедарак йўқолган. Ҳуқуқ ҳимоячилари 40 ёшли ўзбекистонлик қочқин Эрмаков махфий хизматларнинг навбатдаги қурбонига айланган бўлиши мумкин.\nЭрмаковни Инсон ҳуқуқлари бўйича Европа судида ҳимоя адвокат Надежда Ермолаева Озодлик билан суҳбатда, Ўзбекистонда диний эътиқоди учун таъқибга учраган Азамат Эрмаков аллақачон ўз юртига олиб кетилган бўлиши мумкинлигидан хавотир билдирди.\n- Дастлабки маълумотларга кўра, ўғирлаш ҳолати бўлган. Биринчидан, у йўқолиб қолганидан кейин на адвокати, на яқинлари билан алоқага чиққан. Шунингдек, унинг кейинги тақдири ҳақида на Ўзбекистондаги қариндошлари, на Россиядаги танишлари билишади. Тахминимизга кўра, 5 ноябр куни Новгород-Тошкент йўналиши бўйича авиарейс бўлган – у шу рейсда олиб кетилган бўлиши мумкин. Азамат билан тергов изоляторига учрашувга келган унинг Новгороддаги адвокати Юрий Сидоровга 2 ноябр куни Эрмаков озод этилганини билдиришган. Бироқ, шундан бери у ҳақда ҳеч нарса билмаймиз,- дейди Озодликка Надежда Ермолаева.\nАзаматжон Эрмаков 2011 йилнинг 1 июлида Нижний Новгород шаҳрида қўлга олинган: полиция кўчада кетаётган қочқин Азаматжон Эрмаковнинг шими орқа чўнтагидан жанговар граната мусодара топилганини иддао қилган.\nКанавинский туман суди Эрмаковнинг граната унга полиция ходими томонидан полиция бўлимида солиб қўйилгани ҳақидаги иддаоларини инобатга олмасдан, Эрмаковни 1 йилу 4 ойлик қамоқ жазосига маҳкум этди.\nМаълум бўлишича, Юрий Сидоров Страсбург суди ҳимояси остида бўлган ўзбек қочқинининг йўқолгани юзасидан полиция, прокуратура ва бошқа идораларга мурожаат қилган. Шунингдек, ҳимоячилар Азаматжоннинг Россия чегарасини қаерда, қачон ва қандай вазиятларда кесиб ўтгани борасида ФСБнинг Чегара хизматига сўровнома юборди.\nНадежда Ермолаева сўнгги бир неча йил давомида Россияда қочқинлик мақомида юрганларнинг ўғирлаб кетилиши ҳолатлари бир неча маротаба кузатилгани ва бу “махсус амалиётларда” ФСБ фаол иштирок этгани тўғрисида инкор этиб бўлмас исбот-далиллар борлигини гапиради.\n- Бир неча ўғирлашлардан кейин, бир ҳафта ёки бир неча кун ўтиб бу одамлар Ўзбекистон, Тожикистон ёки бошқа мамлакатлардан топилган. Махсус хизматларнинг одам ўғирлаши ҳолати кейинги бир ярим йил давомида, айниқса, фаоллашди. Мухолифатчи Развозжаевнинг Украинадан ноқонуний равишда ўғирлаб келиниши бунга яққон мисол бўлиши мумкин. Бир томондан, бу давр ичида биз Эрмаковникига ўхшаш кўплаб ишларни Страсбургда, Олий ва маҳаллий судларда ютиб чиқдик. Махфий хизматларга эса бошқа чора қолмаётган, кўринади,- дейди ҳимоячи Надежда Ермолаева.\nЕрмолаева бугунга келиб Ўзбекистон ва Россия ўртасида сиёсий муносабатлар бироз совуқлашганига қарамасдан, Шанхай ҳамкорлик ташкилоти доирасида махфий хизматларнинг ҳамкорлиги борган сайин кенгайиб бормоқда, дейди.\nАсли Андижоннинг Жалоқудуғидан бўлган Азаматжон Эрмаков “Фуқаровий кўмак” марказига берган маълумотида 1995 йилдан буён намоз ўқиши, ҳеч қандай сиёсий ёки бошқа жамоат ташкилотлари, шу жумладан, террорчилик ёки экстремистик ташкилотларга аъзолик қилмаганини билдирган.\nУ Андижон вилоят Терроризмга қарши кураш бўлими томонидан 2009 йилнинг октябридан буён қидирувда бўлган. Адвокатларнинг Озодлик мухбирига билдиришича, Ўзбекистонда Азаматжон Эрмаковга одатдаги 159 (Конституциявий тузумга тажовуз қилиш), 242 (Жиноий гуруҳ ташкил этиш), 244/1 (Жамоат хавфсизлигига таҳдид солувчи материалларни тайёрлаш ва тарқатиш), 244/2 (Диний экстремистик, айирмачилик, фундаменталистлик ва бошқа таъқиқланган ташкилотларни ташкил этиш, раҳбарлик қилиш ҳамда аъзо бўлиш) каби моддалар асосида айблов эълон қилинган.\n2011 йилнинг 13 майида 18 ойлик қамоқ муддатини ўтагач¸ халқаро босим остида маҳаллий тергов изоляторидан чиқариб юборилган эди.\nЛекин 2011 йилнинг 1 июлида Азаматжон Эрмаков Нижний Новгород шаҳрида яна бир маротаба қўлга олиниб, чўнтагидан чиққани иддао қилинган граната учун 1 йилу 4 ойлик қамоқ жазосига маҳкум этилади.\nКузатувчилар бу сафар турмадан чиқарилган андижонлик қочқин тўғридан-тўғри Ўзбекистон махфий хизматлар қўлига топширилганидан хавотир билдирмоқда.


Самарқанддаги 60 ўринли қабулхонада 160 нафар маҳбус сақлангани айтилди | Qalampir.uz\nСамарқанддаги 60 ўринли қабулхонада 160 нафар маҳбус сақлангани айтилди\n3-саҳифа\t06 Май 21:01 6609\nСамарқанддаги 60 ўринли маъмурий тартибда ҳибсга олинган шахсларни сақлаш учун махсус қабулхонада 160 нафар шахс сақланмоқда. Инсон ҳуқуқлари бўйича вакил (омбудсман)нинг Самарқанд вилоятидаги минтақавий вакили маълум қилди.\nАниқланишича, 2020 йилда ташкил этилган, 60 нафар шахсга мўлжалланган маҳбуслар қабулхонасида 160 нафар шахс сақланган.\nЖорий йилнинг 20 апрель куни эса мазкур муассасада 161 нафар ҳибсга олинган шахс бўлган. Улардан 8 нафари аёл ва қолган 153 нафарини эркаклар ташкил қилган.\nҚайд этилишича, махсус қабулхонада жазо ўтаётган сақланувчи шахсларнинг барчаси меҳнатга лаёқатли ва улардан 18 нафари ишга жалб этилган. Шундан 16 нафари шартнома бўйича объектларда меҳнатга жалб этилган. Сақланувчи шахсларнинг ўртача иш ҳақи бир кунда 40500 сўмни ташкил этади.\nМаҳбуслар овқатлари аутсорсинг хизмати асосида тасдиқланган меню асосида етказиб берилади, ювиниш хоналари янгидан қурилган бўлиб, бу бўйича камчилик йўқ.\n“Омбудсманнинг Самарқанд вилоятидаги минтақавий вакили Диёр Ҳусанов иштирокида ўтказилган мониторинг давомида 10 нафар маҳкумга мўлжалланган кутубхона мавжуд экани аниқланди. Унда 150 та турли бадиий ва ҳуқуқий адабиётлар бор”, дейилади хабарда.\nШунингдек, Диёр Ҳусанов махсус қабулхонада сақланувчи шахсларнинг яқин қариндошлари учун ташкил этилган учрашув хоналари кўздан кечирилган. Қисқа муддатли учрашув хоналарининг сони атига 1 та бўлиб, бу 20 апрель ҳолатига кўра сақланаётган 160 нафар маҳкум учун етарли эмас. Оқибатда уларнинг оила аъзолари билан учрашувларни ташкил этишда узоқ навбатлар вужудга келмоқда.\n“Шу нуқтаи назардан Омбудсман минтақавий вакили томонидан қисқа муддатли учрашув хоналарини кўпайтириш бўйича тавсиялар берилди”, дейилади маълумотда.\n19 Май 11:12 59440\n18 Май 22:13 33267\n18 Май 16:28 29809\n19 Май 16:20 26435\n19 Май 08:47 23175


1.С: Арафа куни қуёш ботгандан сўнг нима қилмоқ лозим?\nЖ: Қуёш ботгандан сўнг Арафотдан чиқиб муздалифага қараб йўл олади. Токи Муздалифага етиб бормагунча шом намозини ўқимай туради. Муздалифага етгач шом ва хуфтон намозларини бир азон икки иқомат билан жамлаб ўқийди. Бу жамлаб ўқиш (шом вақти тугагандан кейин етиб келгани учун) жамъу-таъхир, дейилади.\n2.С: Бу икки намозни агар ўзи ўқиса ҳам жамлаб ўқийдими?\nЖ: Ҳа ўзи ўқиса ҳам жамлаб ўқийди, чунки жамъи-таъхирга жамоат шарт эмас.\n3.С: Шом намозини Арафотда ёки йўлда ўқиб олса, бунинг ҳукми нима бўлади?\nЖ: Намози ўтимли эмас. Қайтадан ўқиши вожиб бўлади.\n4.С: Шом ва хуфтон намозларини ўқиб бўлгач нима билан машғул бўлади?\nЖ: Эрталаб тонг отгунча ухлаб дам олади. Тонг отгач ғира-шира пайтда бомдод намозини жамоат билан ўқийди. Сўнг муздалифада то тонг ёришгунча дуо қилиб туради.\nМинога бориш, ақаба тошини отиш, жонлиқ сўйиш, соч олдириш.\n5.С: Муздалифадан кейин қаерга боради ва нима амалларни қилади?\nЖ: Муздалифадан қуёш чиқмасидан бир-оз олдинроқ чиқиб Минога йўл олади. Минога етиб боргач биринчи бўлиб жамратул Ақабага еттита хажми нўхотчалик тошларни отади. Биринчи тошни отганда талбия айтишни тўхтатади ва ҳар тош отганда такбир айтади.\n6.С: Ифрод ҳажини қилувчи кишига қурбонлик сўйиши вожибми?\nЖ: Муфридга қурбонлик сўйиши вожиб эмас. Балки мустаҳабдир.\n7.С: Тош отгандан кейин нима қилади?\nЖ: Муфрид қурбон ҳайити куни ақаба тошини отгандан сўнг сочини қирдиради ёки қисқартиради. Қирдириш афзалроқ. Шундан сўнг у эҳромдан чиққан ҳисобланади ва унга аёлига яқинлик қилишдан бошқа эҳром маҳзуротларининг барчаси ҳалол бўлади. Демак у кўйлак, шим каби тикилган нарсаларни кийиши, баданидаги ортиқча туклари кетказиши, тирноқ олиши ҳамда хушбўй нарсаларни истеъмол қилиши мумкин. Таматтуъ ва Қирон ҳажини қилганлар эса тош отиб, қурбонликларини сўйганларидан кейин сочларини қирдирадилар ёки қисқартирадилар.\n8.С: Муфрид қурбонлик сўймоқчи бўлса, сочни қурбонлик қилмасдан олдин олдирадими ёки кейинми?\nЖ: Олдин олдириши ҳам кейин олдириши ҳам мумкин. Лекин кейин олдиргани афзал.\n9.С: Соч қаерда олдирилади?\nЖ: Соч ҳарам чегараси ичида олдирилади. Агар ҳарам ташқарисида олдирса унга бир қўй сўйиш вожиб бўлади.\n10.С: Қурбон ҳайити кунлари қилинадиган ишлардан яна нималар бор?\nЖ: Бу кунларда қилинадиган ишлардан фарз тавофи бўлмиш зиёрат тавофи қолди. Зиёрат тавофини уч кун ичида, қурбон ҳайити куни қуёш чиққанидан бошлаб ўн иккинчи Зулҳижжа куни қуёш ботгунча адо этса бўлади. Биринчи қурбон ҳайити куни қилингани афзалроқ. Зиёрат тавофини қилгандан кейин аёлга қўшилиш ҳам ҳалол бўлади.\n11.С: Бу тавофда ҳам рамал ва изтибоъ қиладими?\nЖ: Агар тавофи қудумдан сўнг саъй қилмаган бўлса, тавофи ифозадан сўнг саъй қилиши керак бўлади. Шу сабаб зиёрат тавофининг аввалги учтасида рамал қилади. Лекин соч олдириб, кийимларини кийиб, эҳромдан чиққанлиги учун изтибоъ қилмайди.\n12.С: Тавофи ифозани мазкур уч кундан кечиктирса, унинг ҳукми нима?\nЖ: Ўн иккинчи зулҳижжа куни қуёш ботгандан сўнг тавоф қилса, имом Абу Ҳанифа раҳматуллоҳи алайҳ наздларида жонлиқ сўйиш вожиб бўлади. Имом Муҳаммад ва имом Абу Юсуф наздларида эса кечиктиргани учун ҳеч нарса вожиб бўлмайди.\n13.С: Ифоза тавофини қилгандан сўнг нима қилади?\nЖ: Минога қайтиб келиб у ерда уч кун 10,11,12- Зулҳижжа кунлари қолиб, ҳар кун пешин намози вақти киргандан кейин уч ўринга еттитадан тош отади. Биринчи кичик жамрага, кейин ўрта жамрага, охирида катта жамрага тош отади. Ҳар тош отганда такбир ва таҳлил айтади. Биринчи ва иккинчи жамрага тош отгандан сўнг ўнг тарафга ўтиб, тўхтаб дуо қилади. Сўнгги катта жамрада тўхтамайди.\n14.С: Мазкур икки кун 10,11,12- Зулҳижжа кунларида тошни пешин намозидан олдин отса ҳам бўладими?\nЖ: Бу икки кунда тош отиш вақти, пешин намози вақти кирганидан бошлаб, то эртасига тонг отгунча бўлади. Кимки пешин намози вақти кирмасдан туриб отган бўлса, қайта отиши вожиб.\n15.С: Қурбон ҳайити кунларида тошларни отиб бўлгач нима қилади?\nЖ: Маккаи Мукаррамага қайтса ҳам бўлади ёки 13- Зулҳижжа кунининг тошини отиш учун минода қолса ҳам бўлади. Аллоҳ таоло шундай марҳамат қилади:\n16.С: Ўн учинчи куни ҳам қолиб тош отмоқчи бўлса, тошни қайси пайт отади?\nЖ: Суннатга биноан пешин намози вақтида отади. Бу куни тош отиш фақат вақти қуёш ботгунча, қуёш ботгандан сўнг отиб бўлмайди. Имом Абу Ҳанифа раҳматуллоҳи алайҳ наздиларида пешин намозидан олдин отса бўлади. Лекин бу суннатга хилоф бўлгани учун макруҳ. Имом Муҳаммад ва имом Абу Юсуф сўзларига қараганда бу куни ҳам заволдан олдин отиш жоиз эмас.\n17.С: Ҳожи ўзи минода қолиб юкларини Маккаи Мукаррамага олиб келиб қўйса бўладими?\nЖ: Ўзи минода қолиб, юкларини Маккаи Мукаррамага олиб келиб қўйиши макруҳ.\n18.С: Ҳожи минодан Маккаи Мукаррамага қайтгандан сўнг нима қилмоғи лозим?\nЖ: Ҳожи минодан Маккаи Мукаррамага қайтгандан сўнг ҳаж амалларидан фақатгина видолашув тавофи қолади. Мийқот ташқарисидан келганларга видолашув тавофи вожибдир. Ушбу тавофни қилгач ўз ватанига йўл олиши мумкин. Бирон сабаб билан Маккаи Мукаррамада қолмоқчи бўлса, хоҳлаганича тураверади.\n19.С: Видолашув тавофини минодан қайтган заҳоти қиладими ёки Маккаи Мукаррамадан чиқиб кетаётганда қиладими?\nЖ: Ҳожи зиёрат тавофидан кейин нафл ниятида бўлсада бир тавоф қилса, у видолашув тавофи ўрнига ўтади. Лекин Маккаи Мукаррамадан чиқиб ватанига қайтаётганда қилиши афзалроқ.\n20.С: Видолашув тавофида рамал ва изтибоъ қилинадими?\nЖ: Видолашув тавофидан кейин саъй бўлмаганлиги туфайли рамал ва изтибоъ қилинмайди.\n21.С: Бир киши мийқотдан эҳромга кириб Маккаи Мукаррамага етгач тавофи қудум қилмай тўғри Арафотга бориб ҳажни ўша ердан бошласа, унинг ҳукми нима?\nЖ: Унинг зиммасидан тавофи қудум соқит бўлади, унга ҳеч нарса вожиб эмас.\n22.С: Бир киши арафа куни Арафотга қуёш ботгандан кейин кириб келса, ҳажни топган бўладими?\nЖ: Арафа куни пешин намози вақти билан эртаси кун -қурбон ҳайити куни- тонг отгунча бўлган вақт ичида оз муддат бўлсада Арафотда турган киши ҳажни топган бўлади.\n23.С: Ҳажни топиш учун Арафотда дуо қилиш шартми?\nЖ: Дуо қилиш суннат, ҳажни арафотга қисқа муддатда кириб ўтган киши ҳам топади, башарти эҳромда бўлса, у ухлаб ётган бўлса ҳам, хушидан кетган бўлса ҳам, ҳажни топади. Ҳатто эҳромдаги киши Арафотнинг Арафот эканини билмай кириб чиқса ҳам, ҳажни топади.\n24.С: Юқорида айтиб ўтилган аҳкомлар фақат эркакларгами ёки аёлларга ҳам тааллуқлими?\nЖ: Аёлларнинг ҳаж аҳкомлари деярли эркакларники билан бир хил, фақат қуйидаги масалаларда фарқ қилади:\n25.С: Умранинг луғавий ва шаръий маъноларини ҳамда унинг фарзлари, вожиблари ва қандай адо этиш йўлларини айтиб берсангиз?\nЖ: Умра деб араб тилида зиёрат қилишга айтилади. Ислом шариатида эса қуйидаги тўрт нарсани ўз ичига олган амалга айтилади:\nМазкур ишларнинг аввалги иккитаси (эҳром билан тавоф) умранинг фарзлари бўлиб кейинги иккиси (саъй билан сочни олдириш ёки қисқартириш) унинг вожибларидир. Киши умра қилишни хоҳласа ювиниб, ёки таҳорат қилиб, мийқотдан эҳромга киради. Икки ракъат намоз ўқиб Аллоҳга дуо қилади: Эй, Аллоҳим мен умра қилишни ният қилдим. Уни Ўзинг осон қилгин ва уни мендан қабул қилгин дейди, сўнгра талбия айтади, талбиянинг фақат биринчисида "Умратан" ни қўшиб айтади:\n26.С: Умра эҳромида ҳам маҳзуротлар борми?\nЖ: Ҳа умра эҳромида ҳам ҳажда ман қилинган нарсаларнинг айни ўзи ман қилинган. Улар қуйидагилар:\n27.С: Умра эҳромига қайси ўринлардан кириш лозимлигини айтиб берсангиз?\nЖ: Офоқий умра эҳромига ҳам ҳаж эҳромига кириладиган жойлардан киради. Мийқот билан Ҳарам оралиғида яшайдиганлар, яшаш жойларидан, Ҳарам ичидагилар ҳарам ташқарисига чиқиб эҳромга кирадилар.\n28.С: Исломда умранинг ҳукми нима?\nЖ: Умра Исломда қодир бўлган кишига умрида бир-бор қилиши суннати муаккада бўлган амал бўлиб, савоби жуда ҳам улуғдир.\n29.С: Умра эҳромида талбия айтиш ҳукми нима?\nЖ: Умрада талбия эҳромга кириш шартларидан. Ундан кейинги талбиялар суннат, кўп такрорлаш мустаҳаб амалдир. Талбияни тавофни бошлаганда тўхтатади.\n30.С: Умрада ҳам ҳаж каби тавофи қудум ва тавофи вадоъ борми?\nЖ: Умрада тавофи қудум ҳам тавофи вадоъ ҳам йўқ .Умра эҳромидан кейинги ҳар қандай тавоф умра тавофи ўрнига ўтади.\n31.С: Умранинг ҳам ҳаж каби муайян вақти борми?\nЖ: Умранинг муайян вақти йўқ. Ҳоҳлаган пайтда умра қилинаверади. Фақат зулҳижжа ойининг 9-дан 13-ча умра қилиш ҳаромга яқин макруҳдир. Рамазонда қилинган умра бошқа вақтдаги умралардан афзал, чунки рамазон умрасининг савоби ҳажнинг савоби билан баробардир.\n32.С: Ҳаж билан бирга умра қилса бўладими?\nЖ: Ҳа, бўлади иншоаллоҳ қирон ва таматтуъ ҳажи ҳақидаги ўринда бунга тўхталиб ўтамиз.\n33.С: Ҳаж билан умрага бир ният билан эҳром боғласа бўладими.\nЖ: Иккисига бир йўла эҳром боғласа бўлади, бу қирон (қўшиш, жуфтлаш) деб аталади. Қирон ҳажи Ифрод ва Таматтуъ ҳажидан афзал. Таматтуъ эса ифроддан афзал. Яъни, ушбу уч турли ҳаж қилиш услуби бир-биридан афзал бўлиб, афзаллик тартиби қуйидагича:\n34.С: Қирон ҳажи қандай қилинади?\nЖ: Қиронда мийқотдан ҳаж билан умрага бир йўла эҳром боғлайди. Икки ракъат намоз ўқиб Аллоҳга дуо қилади: Эй, Аллоҳим мен ҳаж ва умра қилишни ният қилдим. Уни Ўзинг осон қил ва мендан қабул қил дейди, сўнгра талбия айтади фақат биринчи талбияда "умратан ва ҳажжан" калималарини қўшиб айтади:\n35.С: Қирон ҳажини қилувчига муфридга вожиб бўлмаган баъзи ишлар вожиб бўладими?\nЖ: Ҳа, қирон ҳажини қилувчи ҳайит куни ақабага тош отгандан сўнг Аллоҳ унга ҳаж ва умрани муяссар қилгани шукронасига бир жонлиқ сўйиши вожиб. Жонлиққа бир киши бир қўй ёки етти киши шерик бўлиб, бир туя ёки бир мол сўйиши мумкин. Сочини фақат қурбонликни сўйгандан кейингина қирдиради ёки қисқартиради, ундан олдин қирдирмайди. Шундан сўнг икки эҳром ҳаж ва умра эҳромидан бирдан чиқади. Энди унга аёлига яқинлик қилишдан бошқа эҳром маҳзуротларининг барчаси ҳалол бўлади.\n36.С: Жонлиқ сотиб олишга пули бўлмаган киши нима қилади?\nЖ: Ҳажда уч кун, уйига қайтиб боргач етти кун, жами тўла ўн кун рўза тутади. Ҳаждаги уч куннинг охирги муддати Арафа куни.\n37.С: Ўн кун рўзанинг қолган етти кунини уйига қайтмай туриб, Маккаи Мукаррамада тутса бўладими?\nЖ: Тутса бўлади\n38.С: Бир киши ҳаж ва умрага эҳром боғлагандан сўнг Маккаи Мукаррамага кирмай тўғри Арафотга чиқиб кетса, унинг ҳукми нима?\nЖ: Агар у Арафотдан ҳаж амалларини бошлаб юборса, унга жонлиқ сўйиш вожиб бўлмайди. Лекин умрани бекор қилгани учун жаримасига бошқа бир қўй сўяди ва тарк қилган умрасининг қазосини ўтайди.\n39.С: Таматтуъ нима?\nЖ: Таматтуъ деб ҳаж ойларидан бирида умра қилгандан сўнг тарвия куниигача Маккаи Мукаррамада қолиб ҳаж қилишга айтилади. Таматтуъда ҳам Қирондаги каби ҳайит куни Ақабага тош отгандан сўнг Аллоҳ унга ҳаж ва умрани муяссар айлагани шукронасига бир жонлиқ сўйиши вожиб бўлади. Унинг Қирондан фарқи, Таматтуъ қилувчи умра амалларини адо этгандан сўнг эҳромдан чиқади ва ҳажга янгидан эҳромга киради, Қирон қилувчи эса эҳромдан чиқмай, бир эҳром билан ҳам умра, ҳам ҳаж қилади.\n40.С: Қайси ойлар ҳаж ойлари ҳисобланади?\nЖ: Ҳаж ойлари:\n41.С: Ҳаж кунлари ҳаммаси бўлиб беш кундан иборат бўлса, нима сабабдан Шаввол ва Зулқаъда ойлари ҳаж ойларига киргизилган?\nЖ: Чунки бу ойларда ҳажга тааллуқли аҳкомлар бор, масалан, таматтуъ ҳажи умрасини фақат шу ойларда қилиш мумкин, ҳажга ҳам мана шу ойларда эҳромга кирилади, ваҳоказолар.\n42.С: Бир киши Шавволда ёки Зулқаъдада умра қилгандан сўнг ватанига қайтиб кетса, ва ўша йили қайтиб келиб ҳаж қилса, ҳажи таматтуъ бўладими?\nЖ: Ҳажи таматтуъ бўлмайди, чунки таматтуъда бир сафар билан икки ибодат адо этилади, юқоридаги ҳолатда сафар икки марта такрорланди.\n43.С: Маккаликларга Қирон ёки Таматтуъ қилиш жоизми?\nЖ: Маккаликларга ва ҳилда (яни Маккаи Мукаррама билан мийқот ўртасида) яшовчиларга Қирон ҳам Таматтуъ ҳам қилиш жоиз эмас. Улар фақат Ифрод ҳажини қиладилар.